Daneɛle 11 | Yintanɛte Zo Baebolo | Ewiade Fofolɛ Ngilebɛbo\nPɛhyea nee Gilisi arelemgbunli (1-4)\nNyiakɛ nee sɔlɔ arelemgbunli (5-45)\nAdwuledievolɛ bie badwazo (20)\nBɛbabubu ngyekyeleɛ ne anwo Adekilevolɛ ne (22)\nBɛwulale aranemgbole nyamenle ne anyunlunyia (38)\nNyiakɛ belemgbunli ne nee sɔlɔ belemgbunli ne zuhuzuhunle bɛ nwo (40)\nAmaneɛbɔlɛ mɔɔ gyegye la bavi aduduleɛ nee sɔlɔ ara (44)\n11 “Na mame, wɔ Medeanli Dalayɛse+ ɛvolɛ mɔɔ limoa la anu, mendwazole memaanle ye anwosesebɛ na membɔle ɔ nwo bane.* 2 Mɔɔ meka meahile wɔ kɛkala la le nɔhalɛ: “Nea! Arelemgbunli nsa bieko badwazo wɔ Pɛhyea, na mɔɔ tɔ zolɛ nna la banyia anwonyia kpole kpalɛ adɛla mɔɔ ɛha la amuala. Na saa ye anwonyia ne maa ɔ nwo yɛ se a, ɔbamaa debie biala adwazo atia Gilisi belemgbunlililɛ ne.+ 3 “Na belemgbunli kpole bie badwazo na yeava tumi kpole yeanlea bɛ nwo zo+ na yeayɛ mɔɔ ɔkulo la. 4 Noko mekɛ mɔɔ yedwazo yegyinla la, ye belemgbunlililɛ ne anu babubu na bɛahyɛ nu bɛamaa anwuma anwoma nna ne,+ noko bɛnrɛva bɛnrɛmaa ɔ bo zo amra* yɛɛ bɛ tumililɛ ne ɛnrɛdwu ye ɛdeɛ ne; ɔluakɛ bɛbadu ye belemgbunlililɛ ne abo na yeapɛ yeali awie mɔ asa anu. 5 “Na nyiakɛ belemgbunli ne, kile kɛ, ye mgbanyima ne mɔ anu ko anwo bayɛ se; noko bɛ nuhua ko bali ɔ nwo zo konim na yeava tumi kpole yeanlea bɛ nwo zo, ye tumililɛ ne bayɛ kpole adɛla ɛhendeɛ ne. 6 “Ɛvolɛ bie anzi bɛbayɛ agɔnwolɛ, na nyiakɛ belemgbunli ne ara raalɛ bara sɔlɔ belemgbunli ne anwo ɛkɛ amaa bɛayɛ ngyehyɛleɛ kpalɛ.* Noko ralɛ raalɛ ne asa anu tumi ne ɛnrɛha ɛkɛ; yɛɛ belemgbunli ne anzɛɛ ɔ sa nu tumi ne ɛnrɛhola gyinla; na ralɛ raalɛ ne asa anu bado, ɔdaye nee bɛdabɛ mɔɔ bɛvale ye bɛrale, nee ahenle mɔɔ wole ye yɛɛ ahenle mɔɔ maanle ɔ nwo yɛle se wɔ mekɛ zɔhane anu la. 7 Na ralɛ raalɛ ne busuanli bie badwazo agyinla ɔ gyakɛ anu, ɔbara ɛlɔnema ne anwo ɛkɛ na yeara sɔlɔ belemgbunli ne aranemgbole ne anwo zo na ɔ nee bɛ baho na yeali bɛ nwo zo konim. 8 Eza ɔbava bɛ nyamenle ne mɔ, bɛ mbulalɛ ananze,* bɛ ninyɛne mgbalɛ* mɔɔ bɛva dwɛtɛ fufule nee nvutuke bɛyɛ nee ngɛkɛlɛ yeara Yigyibiti. Ɔbahwe ɔ nwo yeavi sɔlɔ belemgbunli ne anwo wɔ ɛvolɛ bie mɔ anu, 9 na ɔbara sɔlɔ belemgbunli ne belemgbunlililɛ ne anwo zo, noko ɔbazia yeahɔ ye azɛlɛ zo. 10 “Na ɔ mra ne mɔ ɛdeɛ, bɛbaziezie bɛ nwo bɛamaa konle na bɛaboɔboa ɛlɔnema dɔɔnwo kpalɛ anloa. Ɔbahɔ ɔ nyunlu na yeava azɛlɛ ne kɛ azuyilɛ la. Noko ɔbazia ɔ nzi, na ɔbaho too yeahɔdwu ye aranemgbole ne anwo. 11 “Na nyiakɛ belemgbunli ne bava ɛya na yeahɔ ɔ nee ye, kile kɛ, ɔ nee sɔlɔ belemgbunli ne bahɔho; na ɔbaboɔboa menli dɔɔnwo anloa, noko bɛbava menli dɔɔnwo ne bɛawula ko zɔhane asa anu. 12 Na bɛbava menli dɔɔnwo ne bɛahɔ. Ye ahonle bamemaa ɔ nwo zo, na yeamaa menli apenle apenle bulu bulu atotɔ amolɛ nu; noko ɔnrɛva ye anwosesebɛ kpole ne ɔnrɛli gyima. 13 “Na sɔlɔ belemgbunli ne bazia ara na yeaboɔboa menli dɔɔnwo kpalɛ mɔɔ tɛla alimoa ɛdeɛ ne la anloa; na mekɛ ne mɔ awieleɛ, ɛvolɛ bie mɔ anzi, ɔbava ɛlɔne dɔɔnwo nee ninyɛne dɔɔnwo yeara. 14 Mekɛ zɔhane mɔ anu, menli dɔɔnwo badwazo atia nyiakɛ belemgbunli ne. “Na bɛbava amumuyɛma* mɔɔ wɔ wɔ menli ne avinli la bɛahɔ kɛ bɛbɔ mɔdenle bɛamaa ɛnyelɛzodeɛnwunlɛ ne ayɛ nɔhalɛ; noko bɛbakpo aze. 15 “Na sɔlɔ belemgbunli ne bara na yeahuohua ɛnwea* yeabɛnga suakpole ne mɔɔ bɛlie nwolɛ bane la yeayia na yeaho yeava. Na nyiakɛ ɛlɔnema ne anzɛɛ menli mɔɔ yekpa bɛ la ɛnrɛhola gyinla; na bɛnrɛnyia anwosesebɛ biala bɛnrɛgyinla. 16 Mɔɔ ɛlɛba ɔ nwo zo la bayɛ mɔɔ ɔdaye ɔkulo la, na awie biala ɛnrɛhola ɔ nyunlu gyinla. Ɔbagyinla Azɛlɛ Kɛnlɛma ne azo,+ na ɔbanyia tumi mɔɔ bɛfa bɛsɛkye debie la. 17 Ɔbava yeazie ɔ nye zo* kɛ ɔ nee ye belemgbunlililɛ ne anu anwosesebɛ kɔsɔɔti bara, na ɔ nee ye bɛbayɛ ngyehyɛleɛ kpalɛ;* na ɔbayɛ mɔɔ ɔkulo la. Mraalɛ ne mɔ ara raalɛ ne ɛdeɛ, bɛbava ye bɛamaa ye kɛ ɔzɛkye ye. Na ɔnrɛhola gyinla yɛɛ ɔnrɛyɛ ye ɛdeɛ bieko. 18 Ɔbazia yeahakyi ɔ nye wɔ ɛnweazo na yeaho yeava menli dɔɔnwo. Na sogya kpanyinli bie bamaa yeagyakyi aholoba ɛbɔlɛ, amaa bɛambɔ ye aholoba bieko. Ɔbamaa yeazia yeahɔ ko zɔhane anwo zo. 19 Akee ɔbahakyi ɔ nye wɔ ye azɛlɛ zo aranemgbole ne anwo, na ɔbakpula na yeadɔ aze, na bɛnrɛnwu ye bieko. 20 “Na awie mɔɔ bamaa adwuledievolɛ* arapɛ nu wɔ belemgbunlililɛ kɛnlɛma ne anu la badwazo na yeali ɔ gyakɛ anu, noko wɔ mekɛ ekyi bie anu, bɛbabubu ye, noko ɔnrɛyɛ ɛyavalɛ anzɛɛ konle nu. 21 “Na awie mɔɔ bɛkyi ye* la badwazo na yearagyinla ɔ gyakɛ anu, na bɛnrɛva belemgbunlililɛ ne anu tumi ne bɛnrɛmaa ye; na ɔbara wɔ anzodwolɛ mekɛ nu* na yealua mɛlɛbɛla* adenle zo yealie belemgbunlililɛ ne. 22 Na ɔdaye ti, bɛbapia azuyilɛ ɛlɔnema ne mɔ bahɔ na bɛabubu bɛ; bɛbabubu ngyekyeleɛ ne+ anwo Adekilevolɛ+ ne noko. 23 Na kɛmɔ bɛ nee ye ɛva agɔnwolɛ la ati, ɔbahɔ zo yeabɛlɛbɛla bɛ na yeadwazo na yealua maanle ekyi bie azo yeayɛ kpole. 24 Ɔbara maanzinli* ne anu ɛleka mɔɔ anwonyia kpole wɔ la* wɔ anzodwolɛ mekɛ nu* na yeayɛ debie mɔɔ ye papa mɔ nee bɛ nenyia mɔ anyɛ la. Ɔbahyɛ ninyɛne mɔɔ bɛwuale nee afedeɛ yɛɛ ninyɛne ngakyile yeamaa bɛ; na ɔbava suakpole mɔɔ bɛlie nwolɛ bane la anwo adwenle ɛtane, noko ɔbayɛ mekɛ ekyi bie anu ala. 25 “Ɔbalua ɛlɔne kpole nwo zo yeanyia tumi na yeazi ye ahonle yeadwazo yeatia nyiakɛ belemgbunli ne, na nyiakɛ belemgbunli ne balua ɛlɔnema dɔɔnwo kpalɛ mɔɔ bɛ nwo yɛ se kpalɛ la anwo zo yeaziezie ɔ nwo yeamaa konle ne. Na ɔnrɛhola gyinla, ɔluakɛ bɛbava ɔ nwo adwenle ɛtane. 26 Na bɛdabɛ mɔɔ bɛdi ye aleɛ sosɔɔ ne la bamaa yeadɔ aze. “Na ye ɛlɔnema ne mɔ ɛdeɛ, bɛbapia bɛ bɛahɔ,* na bɛbahu menli dɔɔnwo. 27 “Na arelemgbunli nwiɔ ɛhye mɔ ɛdeɛ, bɛ ahonle badɔ ahɔ ɛtane zo, na bɛbadɛnla ɛkponle ko anwo bɛabɔ adalɛ bɛahile bɛ nwo. Noko debie biala ɛnrɛyɛ boɛ, ɔluakɛ awieleɛ ne bara mekɛ mɔɔ bɛhile la.+ 28 “Na ɔbava ninyɛne dɔɔnwo kpalɛ yeazia yeahɔ ye azɛlɛ zo, na ye ahonle badwazo atia ngyekyeleɛ nwuanzanwuanza ne. Ɔbayɛ mɔɔ ɔkulo la na yeazia yeahɔ ye azɛlɛ zo. 29 “Mekɛ ne mɔɔ bɛhile la dwu a, ɔbazia yeara nyiakɛ azɛlɛ ne azo. Noko mekɛ ɛhye ɛnrɛyɛ kɛ alimoa ɛdeɛ ne la, 30 ɔluakɛ Kitem+ meli ne mɔ bara ɔ nwo zo na bɛabɛlɛ ye aze. “Ɔbazia yeahɔ na yeawola ye ɛya ne yeagua ngyekyeleɛ nwuanzanwuanza ne azo+ na yeayɛ mɔɔ ɔkulo la; ɔbazia yeahɔ na yeava ɔ nye yeazie bɛdabɛ mɔɔ bɛgyakyi ngyekyeleɛ nwuanzanwuanza ne anu la anwo zo. 31 Na ɛlɔnema mɔɔ bɛvi ye nu la bɛadwazo agyinla; na bɛagua ɛzonlenlɛsua ne nee aranemgbole ne anwo evinli,+ na bɛaye afɔle ne mɔɔ bɛbɔ ye dahuu* la+ bɛavi ɛkɛ. “Na bɛbava kyibadeɛ ne mɔɔ bɔ maanle la bɛazie ɔ bo zo ne.+ 32 “Na amumuyɛma mɔɔ dwazo tia ngyekyeleɛ ne la, ɔbalua mɛlɛbɛla edwɛkɛ* zo yeamaa bɛayɛ kpɔkyevolɛma. Noko menli mɔɔ ze bɛ Nyamenle ne la bali konim na bɛayɛ mɔɔ bɛkulo kɛ bɛyɛ la. 33 Na bɛdabɛ mɔɔ bɛlɛ nwunu+ mɔɔ bɛwɔ menli ne anu la bɛamaa menli dɔɔnwo anyia ndelebɛbo. Na bɛbamaa bɛalua konle dadeɛ nee senle, akɛlɛzonlenlɛ nee afedeɛ zo bɛakpo aze wɔ mekɛ ekyi bie anu. 34 Noko saa bɛmaa bɛkpo aze a, bɛbaboa bɛ ekyi; na menli dɔɔnwo bɛalua mɛlɛbɛla edwɛkɛ* zo araboka bɛ nwo. 35 Na bɛbamaa bɛdabɛ mɔɔ bɛlɛ nwunu la bie mɔ akpo aze, amaa bɛdabɛ ti bɛadu bɛ nu evinli na bɛade bɛ nwo na bɛayɛ bɛ nwohyee+ kɔkpula awieleɛ mekɛ ne; ɔluakɛ ɔbara wɔ mekɛ mɔɔ bɛhile la. 36 “Belemgbunli ne bayɛ mɔɔ ɔdaye ɔkulo la, ɔbamemaa ɔ nwo zo na yeawula ɔ nwo anyunlunyia yeadɛla nyamenle biala; na ɔbaha azibɛnwo edwɛkɛ yeatia nyamenle ne mɔ Nyamenle ne.+ Na ɔbakpazi kɔkpula kɛ ɛya ne kɛra ye awieleɛ la; ɔluakɛ ɔwɔ kɛ mɔɔ bɛzi nwolɛ kpɔkɛ la yɛ zɔ. 37 Ɔnrɛbu ye papa mɔ Nyamenle ne; yɛɛ ɔnrɛbu mɔɔ mraalɛ kulo anzɛɛ mɔɔ nyamenle gyɛne biala kulo la bie, emomu ɔbawula ɔ nwo anyunlunyia yeadɛla awie biala. 38 Noko* ɔbawula aranemgbole nyamenle ne anyunlunyia; ɔbava nvutuke nee dwɛtɛ fufule nee awolɛ mɔɔ sonle bolɛ nee ninyɛne mgbalɛ* yeawula nyamenle bie mɔɔ ye papa mɔ ɛnze ye la anyunlunyia. 39 Adalɛ nyamenle bie baboa ye yeamaa yeayɛ mɔɔ ɔkulo la yeatia aranemgbole mɔɔ bɛyɛ se kpalɛ la. Ɔbawula bɛdabɛ mɔɔ bɛdie ye bɛto nu* la anyunlunyia kpole, na yeamaa bɛanlea menli dɔɔnwo anwo zo; na ɔbahyɛ azɛlɛ ne yealie ahatualɛ. 40 “Wɔ mekɛ mɔɔ li awieleɛ la anu, nyiakɛ belemgbunli ne bahɔzuhuzuhu ye,* na sɔlɔ belemgbunli ne bava ehwili nee mgbɔnwɔkavoma nee meli dɔɔnwo ara ɔ nwo zo kɛ ahumu la; na ɔbahɔ azɛlɛ ne azo na yeava ye kɛ azuyilɛ la. 41 Eza ɔbahɔ Azɛlɛ Kɛnlɛma ne azo,+ na azɛlɛ dɔɔnwo bakpo aze. Noko ɛhye mɔ a bavi ɔ sa a: Yidɔm nee Mowabe yɛɛ Amɔnoma anu menli titili ne mɔ. 42 Na ɔbahɔ zo yeadende ɔ sa wɔ azɛlɛ ne mɔ azo; na Yigyibiti azɛlɛ ne ɛdeɛ, ɔnrɛvi ɛsalɛ. 43 Na ɔbali anwonyia mɔɔ vea, nvutuke nee dwɛtɛ fufule yɛɛ ninyɛne mgbalɛ* kɔsɔɔti mɔɔ wɔ Yigyibiti la azo tumi. Na Lebeama nee Yiteyopeama badoa ye.* 44 “Noko amaneɛbɔlɛ mɔɔ bavi aduduleɛ nee sɔlɔ ara la bagyegye ye, na ɔbava ɛya kpole yeavinde yeahɔ kɛ ɔkazɛkye menli dɔɔnwo na yeabɔ bɛ bo zo. 45 Na ɔbazi ye alehelɛ* ɛdanlɛ azua ne mɔ wɔ nyevile kpole ne nee boka nwuanzanwuanza ne mɔɔ wɔ Azɛlɛ Kɛnlɛma ne azo la avinli;+ na ɔbara too yearadwu ye awieleɛ, na ɔnrɛnyia boavolɛ biala.\n^ Anzɛɛ “na menyɛle ye aranemgbole.”\n^ Anzɛɛ “ɔ mra.”\n^ Anzɛɛ “ngyekyeleɛ.”\n^ Anzɛɛ “ninyɛne mɔɔ sonle bolɛ.”\n^ Anzɛɛ “nwule mralɛ.”\n^ Anzɛɛ “Ɔbazi kpɔkɛ.”\n^ “Awie mɔɔ batete adwule la.”\n^ Anzɛɛ “bɛmbu ye.”\n^ Anzɛɛ ɔkola ɔkile, “ɔnrɛbɔ kɔkɔ na yeara.”\n^ Anzɛɛ “ɛdɛfɛdɛfɛlɛ.”\n^ Hibulu aneɛ nu, “ɛleka mɔɔ ɛnlome wɔ la.”\n^ Anzɛɛ “azuyilɛ bava bɛ.”\n^ Anzɛɛ “Emomu.”\n^ Anzɛɛ “mɔɔ sonle bolɛ la.”\n^ Anzɛɛ ɔkola ɔkile, “awie biala mɔɔ ɔkɛlie ye ɔkɛdo nu.”\n^ Anzɛɛ “bava ye mɛne ne azɔ ye ɛdeɛ ne anu.”\n^ Anzɛɛ “mɔɔ sonle bolɛ.”\n^ Anzɛɛ “bali ɔ gyakɛ anzi.”


Luku 5 | Yintanɛte Zo Baebolo | Ewiade Fofolɛ Ngilebɛbo\nLuku Edwɛkpa 5:1-39\nFɛlɛhyelɛ wɔ nwanwane adenle zo; ɛdoavolɛma mɔɔ limoa (1-11)\nKokobɛvolɛ bie ayileyɛlɛ (12-16)\nGyisɛse yɛ awie mɔɔ ɛbubu la ayile (17-26)\nGyisɛse fɛlɛ Livae (27-32)\nƐhɔnehyelɛ nwo kpuya (33-39)\n5 Mekɛ bie mɔɔ Gyisɛse ɛlɛkilehile Nyamenle edwɛkɛ ne wɔ Gɛnɛzalɛte tandane ne* anloa na menli dɔɔnwo ɛlɛtie ye la, bɛhyelele ɔ nwo zo.+ 2 Ɔnwunle ɛlɛne nwiɔ kɛ bɛgyigyi tandane ne anloa, noko ɛnee fɛlɛkyevoma ne ɛdwu aze ɛlɛwowo bɛ avonle nu.+ 3 Ɔvole ɛlɛne ne ko mɔɔ le Saemɔn ɛdeɛ la anu, na ɔzele ye kɛ ɔzuhu ye ɔhɔ ɔ kunlu ekyii. Akee ɔdɛnlanle aze wɔ ɛlɛne ne anu na ɔbɔle ɔ bo ɔhilehilele menli dɔɔnwo ne. 4 Mɔɔ ɔdendɛle ɔwiele la, ɔzele Saemɔn kɛ: “Ka ɛlɛne ne kɔ ɛleka mɔɔ le kuma la na bɛdo bɛ avonle ne bɛhye fɛlɛ.” 5 Na Saemɔn zele ye kɛ: “Kilehilevolɛ, yɛyɛ gyima nɔe dedee yɛangye ɛhwee,+ noko kɛmɔ wɔha la ati, mebado avonle ne.” 6 Na mɔɔ bɛyɛle zɔ la, bɛhyele fɛlɛ dɔɔnwo kpalɛ. Nɔhalɛ nu, bɛ avonle ne bɔle ɔ bo kɛ ɔtete.+ 7 Yemɔti bɛdole bɛ sa bɛvɛlɛle bɛ gɔnwo mɔ mɔɔ wɔ ɛlɛne ɛhendeɛ ne anu la kɛ bɛraboa bɛ, na bɛrale la ɛlɛne nwiɔ ne yile tetɛkɛɛ mɔɔ anrɛɛ bɛnoma a. 8 Mɔɔ Saemɔn Pita nwunle ɛhye la, ɔhotole Gyisɛse anyunlu ɛkɛ na ɔzele ye kɛ: “Awulae, fi me nwo ɛke kɔ, ɔluakɛ mele ɛtanevolɛ.” 9 Fɛlɛ ne mɔɔ bɛhyele la zinle ɔdaye nee menli mɔɔ boka ɔ nwo la anwo, 10 zɔhane ala a ɔzinle Zɛbɛdi amra nwiɔ ne, Gyemise nee Dwɔn+ mɔɔ bɛ nee Saemɔn yɛ gyima la noko anwo a. Noko Gyisɛse zele Saemɔn kɛ: “Mmasulo. Ɔvi ɛnɛ mɔɔ kɔ la ɛbahye menli kɛ bɛkye fɛlɛ la.”+ 11 Yemɔti bɛhwenle ɛlɛne ne mɔ aze na bɛgyakyile debie biala ɛkɛ na bɛdoale ye.+ 12 Mekɛ bie mɔɔ ɛnee Gyisɛse wɔ suakpole bie azo la, nea! ɛnee nrenyia bie mɔɔ kokobɛ ɛgua ɔ nwo amuala la wɔ ɛkɛ! Mɔɔ ɔnwunle Gyisɛse la, ɔdule ɔdɔle ɔ gyakɛ anu na ɔzɛlɛle ye kɛ: “Awulae, saa ɛkulo a maa me nwo ɛde.”+ 13 Yemɔti ɔdenrɛle ɔ sa ɔzɔle ye na ɔhanle kɛ: “Mekulo! Ɛ nwo ɛde.” Ɛkɛ ne ala ye kokobɛ ne hɔle.+ 14 Akee ɔzele nrenyia ne kɛ ɔmmaka ɔkile awie biala: “Noko kɔva ɛ nwo kile ɛsɔfo ne, na bɔ wɔ anwodelɛ nwo afɔle ne kɛ mɔɔ Mosisi hanle la,+ amaa yeayɛ daselɛ yeamaa bɛ.”+ 15 Noko ɔ nwo edwɛkɛ hɔle zo dɛlɛle, na menli dɔɔnwo radiele ye na ɔyɛle bɛ ewule ne mɔ ayile.+ 16 Noko ɛnee ɔta ɔkɔ ɛleka koonwu bie mɔ ɔkɔyɛ asɔne. 17 Kenle ko bie mɔɔ ɔlɛkilehile la, ɛnee Falasiima nee Mɛla kilehilevolɛma mɔɔ bɛvi namule biala mɔɔ wɔ Galeli nee Dwudiya azo yɛɛ Gyɛlusalɛm ɛra la dede ɛkɛ; na ɛnee Gyihova* ɛmaa ye tumi kɛ ɔyɛ ayile.+ 18 Na nea! bɛzoale nrenyia bie mɔɔ ɛbubu mɔɔ ɔla ɛkpa zo la bɛrale, ɛnee bɛlɛbɔ mɔdenle kɛ bɛfa ye bɛawolo ɛleka mɔɔ Gyisɛse wɔ la bɛahɔdo ye ɔ nyunlu ɛkɛ.+ 19 Noko menli dɔɔnwo ne ati bɛannyia adenle bɛanva ye bɛangɔ ɛleka mɔɔ ɔwɔ la, yemɔti bɛvole sua ne ati zo bɛpɛle tokule na bɛvale ye wɔ ɛkpa ne azo bɛdwulale ye wɔ Gyisɛse anyunlu ɛkɛ. 20 Mɔɔ ɔnwunle bɛ diedi ne la, ɔhanle kɛ: “Me gɔnwo, bɛva wɔ ɛtane bɛhyɛ wɔ.”+ 21 Na mɛla kilehilevolɛma* nee Falasiima ne mɔ bɔle ɔ bo zuzule nwolɛ na bɛhanle kɛ: “Nwane ɛne mɔɔ ɔka munzule edwɛkɛ zɛhae a? Nwane a kola fa ɛtane kyɛ a, asoo tɛ Nyamenle ala?”+ 22 Noko Gyisɛse nwunle mɔɔ bɛlɛsuzu nwolɛ la na ɔbuale bɛ kɛ: “Duzu a bɛlɛsuzu nwo wɔ bɛ ahonle nu la? 23 Boni a ɛnyɛ se a, kɛ ɛka kɛ, ‘Bɛva wɔ ɛtane bɛhyɛ wɔ,’ anzɛɛ ɛka kɛ, ‘Dwazo na tia’? 24 Noko amaa bɛanwu kɛ sonla Ra ne lɛ tumi wɔ azɛlɛ ye azo kɛ ɔfa ɛtane ɔkyɛ la ati—” ɔzele nrenyia ne mɔɔ ɛbubu la kɛ: “Meka meahile wɔ kɛ, Dwazo, fa wɔ ɛkpa ne na kɔ sua nu.”+ 25 Na ɔdwazole ɔgyinlanle bɛ nyunlu ɛkɛ, ɔvale deɛ ne mɔɔ ɛnee ɔla zo la, na ɔyele Nyamenle ayɛlɛ ɔhɔle sua nu. 26 Ɔzinle bɛ muala bɛ nwo na bɛbɔle ɔ bo bɛyele Nyamenle ayɛlɛ, ɔyɛle bɛ ɛzulolɛ na bɛhanle kɛ: “Yɛnwu debie mɔɔ yɛ nwanwane la ɛnɛ!” 27 Ɛhye anzi, ɔvindele na ɔnwunle adwuledievolɛ bie mɔɔ bɛfɛlɛ ye Livae la kɛ ɔde ɛleka mɔɔ bɛtua adwule la, na ɔzele ye kɛ: “Badoa me.”+ 28 Na ɔgyakyile debie biala wɔ ɛkɛ na ɔdwazole ɔdoale ye. 29 Akee Livae dole ɛkponle kpole bie maanle ye wɔ ye sua nu, na adwuledievolɛma nee menli dɔɔnwo nee bɛ lile debie.*+ 30 Na Falasiima nee bɛ mɛla kilehilevolɛma ne mɔ bɔle ɔ bo dendɛle bɛ nzo abo na bɛzele ye ɛdoavolɛma ne kɛ: “Duzu ati a bɛ nee adwuledievolɛma nee ɛtanevolɛma di na bɛno ɛ?”+ 31 Gyisɛse buale bɛ kɛ: “Bɛdabɛ mɔɔ bɛte kpɔkɛ la ɛngyia ayileyɛvolɛ nwo, emomu bɛdabɛ mɔɔ bɛnde kpɔkɛ la a hyia bie a.+ 32 Membale kɛ mebavɛlɛ ɛtanevolɛma meamaa bɛanlu bɛ nwo na tɛ tenlenema ɔ.”+ 33 Bɛzele ye kɛ: “Dwɔn ɛdoavolɛma ta kye ɛhɔne na bɛyɛ modolɛ nzɛlɛlɛ, zɔhane ala a Falasiima ɛdoavolɛma noko yɛ a, noko wɔ ɛdoavolɛma ne ɛdeɛ, bɛdi na bɛno.”+ 34 Gyisɛse zele bɛ kɛ: “Bɛnrɛhola bɛnrɛmaa atɔfolɛ nrenyia ne agɔnwo mɔ ɛnrɛhye ɛhɔne wɔ mekɛ ala mɔɔ atɔfolɛ nrenyia ne wɔ bɛ nwo ɛkɛ la, ɔnle zɔ ɔ? 35 Nɔhalɛ nu, mekɛ bara mɔɔ bɛbaye atɔfolɛ nrenyia+ ne bɛavi bɛ nwo ɛkɛ a; akee bɛbahye ɛhɔne wɔ mekɛ zɔhane anu.”+ 36 Eza ɔmaanle bɛ ndonwo* bie kɛ: “Awie biala ɛmpɛ ɛdanlɛ fofolɛ ɛnva ɛnda ɛdanlɛ dɛba nu. Saa ɔyɛ ye zɔ a, ɛdanlɛ fofolɛ ne bade avi dɛba ne anu na ɔ nee dɛba ne ɛnrɛyɛ ko.+ 37 Bieko, awie ɛnva nwanye fofolɛ ɛngua nwanye nwoma kodoku dɛba nu. Saa ɔyɛ ye zɔ a, nwanye fofolɛ ne bakpuke nwoma kodoku ne, na nwanye ne bagua aze na nwoma kodoku ne azɛkye. 38 Emomu, ɔwɔ kɛ bɛfa nwanye fofolɛ bɛgua nwanye nwoma kodoku fofolɛ nu. 39 Awie biala mɔɔ ɛnlo nwanye dɛba la ɛnrɛkpondɛ nwanye fofolɛ, ɔluakɛ ɔka kɛ, ‘Dɛba ne le kpalɛ.’”\n^ Ɛhye kile, Galeli Nyevile ne.\n^ Anzɛɛ “dɛnlanle ɛkponle nwo.”\n^ Anzɛɛ “ɔbule bɛ ɛrɛlɛ.”


Kɛzi Bɛnea Mgbanyima La | Debiezukoalɛ\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bengali Bicol Bislama Brazil Mumule Aneɛ Bulgarian Cambodian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombia Mumule Aneɛ Croatian Czech Dangme Danish Drehu Dutch Efik English Estonian Ewe Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kannada Kazakh Kikaonde Kikuyu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Mumule Aneɛ Mizo Moore Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Me mra ngakula, bɛmmamaa yɛfa edwɛkɛ ɛhanlɛ anzɛɛ yɛ nloa mgbane yɛkulo menli; ɔwɔ kɛ ɔyɛ nɔhalɛ ɛhulolɛ kpalɛ, na eza ɔfinde yɛ nyɛleɛ nu.”—1 DWƆN 3:18.\nDuzu a awovolɛ nee bɛ mra mgbanyinli bahola ayɛ aziezie bɛ nwo amaa “munzule mekɛ” ne a?\nNinyɛne boni mɔ a bamaa wɔanwu kɛ wɔ awovolɛ tɛnlabelɛ ɛhakyi a?\nDuzu a ɛbahola wɔayɛ wɔaboa awie mɔɔ ɔlɛnea awovolɛ mɔɔ anye ɛvi la ɛ?\n1, 2. (a) Ngyegyelɛ boni mɔ a mbusua dɔɔnwo yia a, na kpuyia boni mɔ a yɛbahola yɛabiza a? (b) Kɛzi awovolɛ nee bɛ mra bɛahola ali tɛnlabelɛ mɔɔ kakyi la anwo gyima ɛ?\nƆBAYƐ nyane kɛ ɛbanwu kɛ wɔ awovolɛ mɔɔ mekɛ bie ɛnee bɛlɛ anwosesebɛ bɛkola bɛnea bɛ nwo la, akee ɛngola ɛnnea bɛ nwo bieko a. Bie a wɔ Papa anzɛɛ wɔ Mame ɛdɔ aze ɛbu ɔ nze, ye adwenle ɛzɛkye ɔ nwo, ɔluolua nu, anzɛɛ yenyia ewule ɛzulolɛ bie. Ngyegyelɛ bieko wɔ ɛkɛ. Bie a bɛnrɛlie nzenzaleɛ mɔɔ ɛra bɛ sonlabaka ne, anzɛɛ bɛ tɛnlabelɛ nu la bɛnrɛdo nu. (Dwobu 14:1) Duzu a yɛbahola yɛayɛ a? Kɛzi bɛbanlea bɛ ɛ?\n2 Edwɛkɛ bie mɔɔ bɛhɛlɛle ye wɔ mgbanyima ɛnleanlɛ nwo la a le kɛ: “Ɔwɔ nuhua kɛ mgbanyima ɛnleanlɛ ɛnla aze ɛdeɛ, noko abusua mɔɔ ɔbazuzu mɔɔ bɛbahola bayɛ anwo na bɛkɛlie bɛkɛdo nu la bahola ali mɔɔ ɔbazi biala la anwo gyima.” Saa yɛnwu kɛ yɛnrɛhola yɛnrɛhoati ngyegyelɛ mɔɔ kpanyinliyɛlɛ fa ba la a, yɛbanwu kɛ ngitanwolilɛ ɛhye anwo hyia kpalɛ. Noko akee, yɛbahola yɛayɛ ngyehyɛleɛ bie mɔ yɛado ɛkɛ anzɛɛ yɛbalumua yɛazi kpɔkɛ bie mɔ. Maa yɛzuzu kɛzi mbusua bahola avi ɛlɔlɛ nu ava koyɛlɛ ali ngyegyelɛ bie mɔ anwo gyima la anwo.\nNGYEHYƐLEƐ MƆƆ BƐYƐ BƐMAA “MUNZULE MEKƐ”\n3. Duzu a ɔwɔ kɛ mbusuafoɔ yɛ wɔ mekɛ mɔɔ awovolɛ mɔɔ bɛyɛ mgbanyinli hyia moalɛ dɔɔnwo la ɛ? (Nea mɔlebɛbo nvoninli ne.)\n3 Mekɛ ne bie ba a mgbanyima dɔɔnwo ɛngola ɛnnea bɛ nwo kpalɛ; na ɔmaa bɛkyia moalɛ nwo. (Bɛgenga Nolobɔvo ne 12:1-7.) Mekɛ mɔɔ awovolɛ ɛngola ɛnyɛ ɛhwee la, ɔwɔ kɛ bɛ nee bɛ mra mɔɔ ɛnyinyi la kpondɛ adenle kpalɛ mɔɔ bɛbava zo bɛali bɛ ngyianlɛ nwo gyima la. Fane dɔɔnwo ne ala, saa abusua ne yia nu suzu bɛ ngyianlɛ, nee adenle mɔɔ bɛbava zo bɛali nwolɛ gyima la anwo a ɔboa. Ɔwɔ kɛ bɛ kɔsɔɔti, titile awovolɛ ne mɔ buke bɛ nu kile bɛ adwenle. Bɛbahola bɛazuzu nwo saa awovolɛ ne mɔ nyia moalɛ a bɛbahulo kɛ bɛkɛdɛnla bɛdabɛ mumua ne bɛ awuke nu a. * Anzɛɛ bɛbazuzu mɔɔ busuanli ko biala bahola ayɛ la anwo. (Mrɛ. 24:6) Kɛ neazo la, bie mɔ bahola ali akɔneaba kenle ko biala yɛɛ bie mɔ noko bɛahola ava ezukoa aboa. Ɔwɔ kɛ bɛkakye kɛ bɛ nuhua ko biala lɛ gyima yɛ; noko bɛ gyima ne kola kakyi mɔɔ ɔbahyia ngyehyɛleɛ fofolɛ a.\n4. Nienwu a abusua ne anu amra bahola anyia moalɛ a?\n4 Bɔ mɔdenle kɛ ɛbazukoa wɔ awovolɛ ne mɔ tɛnlabelɛ ne anwo debie wɔ mekɛ mɔɔ ɛkɛbɔ bɛ ɛnleanlɛ bo la. Saa ɔle awie mɔɔ ye kpɔkɛdelɛ ɛnle kpalɛ fee a, ɔwɔ kɛ ɛnwu mɔɔ bahola avi nu ara la. (Mrɛ. 1:5) Kɔnwu arane menli mɔɔ fa moalɛ maa menli mɔɔ anye ɛvi la. Kpondɛ nuhua ne mɔɔ bahola ayɛ wɔ moalɛ wɔ ɛleka mɔɔ ɛde la maa bɛzɔ wɔ avinli. Nzenzaleɛ zɛhae mɔɔ ba abusua nu la kola maa ɛte nganeɛ kɛ wɔminli debie, ɛ nye zo ɛda wɔ, anzɛɛ wɔ adwenle ɛdu ɛfonyia. Ɛ nee agɔnwolɛ kpalɛ ɛzuzu kɛzi ɛte nganeɛ la anwo. Mɔɔ hyia kpalɛ la, ka wɔ ahonle nu edwɛkɛ kile Gyihova. Ɔbahola yeamaa wɔanyia anzondwolɛ mɔɔ ɛhyia nwo na wɔahola wɔagyinla tɛnlabelɛ biala anloa la.—Edw. 55:22; Mrɛ. 24:10; Fel. 4:6, 7.\n5. Duzu ati a nrɛlɛbɛ wɔ nu kɛ ɛbalumua wɔakpondɛ kɛzi bɛnea mgbanyima la anwo edwɛkɛ ɛ?\n5 Mgbanyima bie mɔ nee bɛ mbusua dumua biza ngyehyɛleɛ mɔɔ wɔ ɛkɛ—mɔɔ bie a le wovolɛ mɔɔ ɔ nee ɔ ra nrenya anzɛɛ raalɛ de, anzɛɛ moalɛ gyɛne mɔɔ wɔ bɛ ɛkɛ la nwo edwɛkɛ. Ɔmaa bɛnwu ngyegyelɛ anzɛɛ “ɛvɛlɛ nee nyane” mɔɔ bara la, na bɛsiezie bɛ nwo. (Edw. 90:10) Mbusua bie mɔ ɛnnumua ɛnyɛ ɛhye, yemɔti ɔmaa bɛpele bɛ nwo bɛsi kpɔkɛ wɔ mekɛ mɔɔ esiane kɛzi la. Abɔlɔba bie hanle kɛ tɛnlabelɛ zɛhae “ɛnle mekɛ kpalɛ fee mɔɔ ɔwɔ kɛ bɛfa bɛsi kpɔkɛ a.” Wɔ mekɛ zɛhae mɔɔ bɛkpondɛ ye ndɛndɛ la, ɔmaa abusua ne anu amra yɛ basaa na mgbonde kola ba. Noko saa bɛdumua bɛsiezie bɛ nwo a, ɔte ngyegyelɛ zɛhae mɔ azo.—Mrɛ. 20:18.\nAbusua bahola ayia azuzu kɛzi bɛbali ngyianlɛ nwo gyima la anwo (Nea ɛdendɛkpunli 6-8)\n6. Kɛzi ɛleka mɔɔ mgbanyima badɛnla mɔɔ bɛsuzu nwo la kola boa awovolɛ nee mralɛ ɛ?\n6 Bie a ɔbayɛ wɔ ɛse kɛ ɛ nee wɔ awovolɛ bɛaha bɛ azedɛnlanlɛ nu ngyehyɛleɛ mɔɔ bɛbahola bɛayɛ nzenzaleɛ wɔ nu la anwo edwɛkɛ. Noko, bie mɔ ɛha kɛzi adwelielilɛ zɛhae kola boa nzinlii la. Kɛmɔti ɛ? Bɛnyianle mekɛ kpalɛ bɛzuzule ngyehyɛleɛ ngakyile nwo wɔ ndelebɛbo nu. Bɛnwu kɛ saa bɛdumua bɛtoɔdoa adwenle wɔ ɛlɔlɛ nee atiakunlukɛnlɛma nu a, ɔmmaa ɔnyɛ se kɛ bɛkɛzi kpɔkɛ mɔɔ ɔwɔ kɛ bɛsi la. Saa mgbanyima ne mɔ kulo kɛ bɛtɛnla bɛdabɛ mumua ne bɛ awuke nu na bɛnea bɛ nwo bɔbɔ a, ɔle kpalɛ kɛ bɛbamaa bɛ mra anwu moalɛ mɔɔ bɛbahyia nwo la.\n7, 8. Edwɛkɛ mɔɔ nwolɛ hyia kɛ mbusua suzu nwo la bie a le boni, na duzu ati ɔ?\n7 Awovolɛ, saa bɛlɛsuzu ninyɛne nwo a, bɛha mɔɔ bɛ nye die nwo, bɛ ezukoa gyinlabelɛ, nee mɔɔ bɛkulo la bɛhile bɛ abusua ne. Ɛhye bamaa bɛahola bɛazi kpɔkɛ kpalɛ wɔ mekɛ mɔɔ bɛngola ɛhwee yɛ la. Ɔda ali kɛ, bɛbalie bɛ nzuzulɛ bɛado nu na bɛamaa bɛanyia bɛ fanwodi. (Ɛfɛ. 6:2-4) Kɛ neazo la, ɛbahulo kɛ ɛ nee ɛ mra ne mɔ ko nee ye abusua ne kɛdɛnla, anzɛɛ ɛ nye la debie gyɛne ade ɔ? Kakye kɛ menli kɔsɔɔti ɛnle kɛ ɛdawɔ la, yɛɛ ɔdie mekɛ na awie—awovolɛ anzɛɛ ralɛ—ahola ahakyi ye nzuzulɛ.\n8 Ɔwɔ kɛ bɛ kɔsɔɔti bɛnwu kɛ saa bɛyɛ ngyehyɛleɛ na bɛdi adwelie kpalɛ a, bɛnrɛyia ngyegyelɛ. (Mrɛ. 15:22) Ayileyɛlɛ mɔɔ ɛkulo la boka nwo. Ɔwɔ kɛ bɛsuzu edwɛkɛ mɔɔ wɔ DPA (anzɛɛ, kpɔkɛdelɛ nwo tumi kɛlata) ne mɔɔ bɛyɛ bɛmaa Gyihova Alasevolɛ mɔɔ bɛzɔne la noko anwo. Awie biala lɛ adenle si ayileyɛlɛ mɔɔ ɔkulo nee mɔɔ ɔngulo la anwo kpɔkɛ. Ayileyɛlɛ nwo kɛlata mɔɔ bɛdumua bɛhyehyɛ la kilehile mɔɔ awie kulo kɛ bɛyɛ bɛmaa ye wɔ ayileyɛlɛ nu la anu. Awie mɔɔ ɛbamaa yeava ɔ sa yeawula ɔ bo la (saa mɛla maa nwolɛ adenle wɔ ɛleka mɔɔ ɛwɔ la a), bahola anlea kɛ bɛbayɛ mɔɔ wɔha nwolɛ edwɛkɛ wɔ kɛlata ne azo la pɛpɛɛpɛ. Ɔwɔ kɛ menli mɔɔ ɛkpale bɛ la nyia kɛlata ne bie amaa nwolɛ kyia a bɛahola bɛaboa. Bie mɔ fa boka bɛ wele, banebɔlɛ, ezukoa, gyima nu ngɛlata, nee ngɛlata gyɛne nwo sie.\nKƐZI BƐGYINLA TƐNLABELƐ MƆƆ KAKYI LA ANLOA LA\n9, 10. Kɛzi nzenzaleɛ mɔɔ ba mgbanyinliyɛlɛ nu la kola ka moalɛ mɔɔ ɔwɔ kɛ bɛfa bɛmaa bɛ la ɛ?\n9 Fane dɔɔnwo ne ala, awovolɛ nee bɛ mra kulo kɛ mgbanyima ɛhye mɔ nyia fanwodi kɛmɔ bɛ anwosesebɛ de la. Bie a bɛkola bɛto bɛ aleɛ, bɛyɛ bɛ nwo ayile, na bɛdua ndenle ngakyile zo bɛdi adwelie. Ɛhye ati, bɛmaa bɛ mra nwu kɛ ɔnle kɛ bɛfa bɛ nwo bɛwula mɔɔ bɛyɛ ye wɔ alehyenlɛ ne anu la anu somaa. Noko akee, saa mekɛ bie dwu na bɛngola tia kpalɛ, bɛngola gua kɔdi, anzɛɛ bɛ rɛle ta fi debie a, ɔwɔ kɛ bɛ mra ne mɔ boa bɛ.\n10 Mgbanyinliyɛlɛ fa anyezota, adwenle nu ngyegyelɛ, miene nee bakazo mɔɔ bɛngola ye adenle si, anzondilira, anyenzilira, yɛɛ arɛlevilɛ ba; noko akee, saa ewule ɛhye bie ka bɛ a, ɔwɔ kɛ bɛnea bɛdi nwolɛ gyima wɔ adenle kpalɛ zo. Ɛhye mɔ bie bɔ ɔ bo ala a bɛkpondɛ ayileyɛlɛ. Ɔwɔ kɛ mralɛ ne mɔ dumua wɔ ɛhye ɛyɛlɛ nu. Ɔdwu mekɛ ne bie a, bɛdabɛ a ɔwɔ kɛ bɛboa bɛ awovolɛ wɔ ninyɛne mɔɔ ɛnee bɛ ngome a bɛyɛ la ɛyɛlɛ nu a. Saa mralɛ bahola anlea bɛ awovolɛ kpalɛ a, ɔwɔ kɛ bɛyɛ bɛ kamaavolɛ, kɛlɛhɛlɛvolɛ, bɛ gyakɛ, nee mɔɔ bokɛboka nwo la.—Mrɛ. 3:27.\n11. Duzu a bɛbahola bɛayɛ ye wɔ tɛnlabelɛ mɔɔ kakyi la anu ɛ?\n11 Saa ɛnrɛhola ɛnrɛzi wɔ awovolɛ ngyegyelɛ ne anloa bɔkɔɔ a, ɛbahola wɔayɛ nzenzaleɛ wɔ bɛ ɛnleanlɛ nee bɛ ɛbɛlabɔlɛ nu ngyikyingyikyi. Saa ɛyɛ ye ngyikyingyikyi a ɔnrɛbo ɛ nwo zo. Saa ɛ nee bɛ ɛnde a, asoo ɛbahola wɔamaa adiema Dasevolɛ anzɛɛ manivolɛ bie ahɔ ɛkɛ ne dahuu amaa ngakula ne mɔ anu ko anwu kɛzi awovolɛ ne mɔ anwo de la ɔ? Asoo aleɛ ɛdonlɛ nee sua nu ɛziezielɛ nwo moalɛ ala a bɛhyia a? Asoo nzenzaleɛ ekyi mɔɔ ɛbayɛ ye wɔ bɛ awuke ne anu la bamaa bɛahola bɛapɛ bɛ nwo, bɛabia, nee mɔɔ bokɛboka nwo mɔɔ bɛnrɛboda ɔ? Bie a ɛnee mɔɔ bɛhyia nwo la ala a le busuanli mɔɔ ɔbaboa bɛ wɔ sua nu la. Noko, saa bɛ ngome bɛde a ɔbayɛ esiane a, ɛnee bɛbahyia awie mɔɔ ɔbadɛnla bɛ nwo ɛkɛ yeanlea bɛ la. Noko akee, kɛzi tɛnlabelɛ ne de ye biala la, ɔwɔ kɛ abusua ne kpondɛ adenle dua zo fa moalɛ maa. *—Bɛgenga Mrɛlɛbulɛ 21:5.\nKƐZI BIE MƆ GYINLA NGYEGYELƐ NE ANLOA LA\n12, 13. Kɛzi mralɛ mɔɔ bɛyɛ mgbanyinli mɔɔ bɛ nee bɛ awovolɛ ɛnde la ɛhɔ zo ɛli bɛ eni na bɛnlea bɛ ɛ?\n12 Ngakula mɔɔ lɛ ɛlɔlɛ la kulo kɛ bɛ awovolɛ nwo tɔ bɛ. Saa bɛnea bɛ kpalɛ a, ɔmaa ngakula ne mɔ anzo nu dwo bɛ. Noko, ɔluakɛ bɛlɛ ɛzonlelilɛ gyɛne la ati, ngakula mɔɔ ɛnyi la nee bɛ awovolɛ ɛnde ɛleka ko. Saa ɔba ye zɔ a, bie mɔ sɛlɛ adenle wɔ gyima nu bɛbakpɔla bɛ na bɛyɛ gyima mɔɔ awovolɛ ne ɛngola ye yɛ la bɛmaa bɛ. Saa bɛta bɛfɛlɛ bɛ—saa ɔbayɛ boɛ a alehyenlɛ biala—na bɛkɛlɛ bɛ kɛlata, anzɛɛ bɛfa nrɛlaleɛ bɛnwa bɛ a, ɔmaa awovolɛ ne mɔ te nganeɛ kɛ bɛkulo bɛ.—Mrɛ. 23:24, 25.\n13 Kɛzi tɛnlabelɛ ne de biala la, ɔwɔ kɛ bɛsuzu adenle mɔɔ bɛdua zo bɛdi awovolɛ ne mɔ ngyianlɛ nwo gyima la anwo saa ɔbahyia kɛ bɛyɛ nzenzaleɛ wɔ nu a. Saa wɔ awovolɛ le Alasevolɛ na ɛ nee bɛ ɛnde ɛleka ko a, ɛbahola ɛ nee mgbanyima mɔɔ wɔ bɛ asafo ne anu la adendɛ na wɔadie bɛ nzuzulɛ. Mmamaa ɛ rɛle fi kɛ ɛbava wɔ edwɛkɛ ne wɔahɔ asɔneyɛlɛ nu. (Bɛgenga Mrɛlɛbulɛ 11:14.) Saa wɔ awovolɛ ɛnle Alasevolɛ bɔbɔ a, ɔwɔ kɛ ‘ɛdi bɛ eni.’ (Ade. 20:12; Mrɛ. 23:22) Nɔhalɛ nu, tɛ mbusua kɔsɔɔti a bɛazi kpɔkɛ ko ne ala a. Bie mɔ yɛ ngyehyɛleɛ maa bɛ awovolɛ mɔɔ anye ɛvi la tu bɛatɛnla bɛ nwo anzɛɛ bikye bɛ. Noko akee, tɛ mekɛ ne amuala a ɛhye kola yɛ boɛ a. Awovolɛ bie mɔ ɛngulo kɛ bɛ nee bɛ mra mgbanyinli nee bɛ mbusua kɔtɛnla; bɛbu fanwodi mɔɔ bɛlɛ la yɛɛ bɛngulo kɛ bɛkɛyɛ adesoa. Bie mɔ lɛ bɛ debie biala na bɛkulo kɛ bɛtɛnla bɛdabɛ mumua ne bɛ awuke nu na bɛtua bɛ ɛnleanlɛ nwo kakɛ.—Nolo. 7:12.\n14. Ngyegyelɛ boni a bɛdabɛ mɔɔ bɛnea awie mɔ la bahola ahɔ nu a?\n14 Wɔ mbusua dɔɔnwo anu, ɛzonlelilɛ ne dɔɔnwo tɔ ralɛ nrenya anzɛɛ ralɛ raalɛ mɔɔ de bikye ye awovolɛ ne la asa zo. Noko akee, ɔwɔ kɛ bɛdabɛ mɔɔ bɛnea bɛ awovolɛ la nea nwu ye kɛ bɛbanlea bɛdabɛ mumua ne bɛ mbusua noko. Asolo awie ko biala mekɛ mɔɔ ɔlɛ nee ye anwosesebɛ. Neavolɛ ne tɛnlabelɛ bahola ahakyi mɔɔ ɔbahyia kɛ ɔsuzu ngyehyɛleɛ mɔɔ wɔ ɛkɛ la anwo bieko a. Asoo abusua ne anu sonla ko lɛ ɛzonlelilɛ dɔɔnwo ɔ? Asoo mralɛ mɔɔ ɛha la bahola ayɛ dɔɔnwo, bɛaboa wɔ ye ɛnleanlɛ ne anu ɔ?\n15. Kɛ ɔkɛyɛ na bɛangu neavolɛ bie ɛvɛlɛ ɛ?\n15 Saa wovolɛ mɔɔ ɛyɛ kpanyinli la kɔ zo biza ninyɛne a, ɔbahu ahenle mɔɔ ɔlɛnea ye la ɛvɛlɛ. (Nolo. 4:6) Mralɛ kulovolɛ kulo kɛ bɛyɛ mɔɔ bɛbahola la amuala bɛmaa bɛ awovolɛ, noko saa bɛbiza ninyɛne dɔɔnwo a ɔbava ngyegyelɛ yeara. Neavolɛma mɔɔ kɔ tɛnlabelɛ zɛhae anu la ɔwɔ kɛ yɛ mɔɔ fɛta la na bɛbiza moalɛ. Saa ahenle mɔɔ ɔlɛnea ye la nyia moalɛ ɔvi mekɛ mɔɔ kɔ mekɛ la a, bɛnrɛhu ye ɛvɛlɛ.\n16, 17. Ngyegyelɛ boni a mralɛ mɔɔ ɛyɛ mgbanyinli la bahola ayia ye wɔ bɛ awovolɛ ɛnleanlɛ nu a, na kɛzi bɛbahola bɛali nwolɛ gyima ɛ? (Nea ɛlɛka “Ɛnleanlɛ Nwo Anyezɔlɛ.”)\n16 Saa kpanyinliyɛlɛ maa awovolɛ mɔɔ bɛkulo ye edwɛkɛ la nwu amaneɛ a, ɔgyegye. Neavolɛ dɔɔnwo di alɔbɔlɛ, adwenledwenle tɔ bɛ nwo, bɛ sa nu to, bɛfa ɛya, na bɛbua bɛ nwo fɔlɛ bɔbɔ. Ɔdwu mekɛ ne bie a, awovolɛ mɔɔ anye ɛvi la bahola aha edwɛkɛ mɔɔ yɛ nyane anzɛɛ ɔnrɛhile anyezɔlɛ. Saa ɔba ye zɔ a, mmafa ɛya ndɛndɛ. Abɔlɔba bie mɔɔ ɛbe wɔ adwenle ne anwo debiezukoalɛ nu la ka kɛ: “Adenle kpalɛ mɔɔ bɛfa zo bɛdi nganeɛdelɛ ɛtane zo la a le kɛ ɛbalie wɔado nu. Koati kɛ ɛbaha kɛ ɔnle zɔ anzɛɛ wɔabua ɛ nwo fɔlɛ ndɛndɛ wɔ kɛzi ɛte nganeɛ la anwo.” Ka kɛzi ɛte nganeɛ la kile wɔ bokavolɛ, busuanli gyɛne, anzɛɛ agɔnwolɛ kpalɛ. Adwelielilɛ ɛhye bahola aboa wɔ yeamaa wɔali wɔ nganeɛdelɛ ne anwo gyima.\n17 Ɔdwu mekɛ ne bie a, ɛnee abusua ne ɛnlɛ ezukoa anzɛɛ awie kpalɛ mɔɔ ɔbanlea bɛ kulovolɛ bie wɔ sua nu a. Saa ɔba ye zɔ a, bɛbahola bɛakpondɛ moalɛ wɔ ɛleka fofolɛ. Ɛnee adiema raalɛ bie mɔɔ ɔle Keleseɛnenli la kɔkpɔla ye mame kenle ko biala. Ɔka ye abusua ne anwo edwɛkɛ kɛ: “Ɛnee yɛngola yɛndua dɔnehwele 24 ne mɔɔ bɛfa bɛnea me Mame la anwo kakɛ. Ɛnee ɔnla aze kɛ ɔbazi kpɔkɛ kɛ bɛnlea ye mame wɔ asopiti. Ɔdele nganeɛ kɛ ɔyɛ se ɔmaa ye. Noko, yemɔ a ɛnee le ye sɔbelɛ wɔ mekɛ mɔɔ ɛnee ɔka ekyii ɔwu la, yemɔti ɔliele ɔdole nu.”\n18. Anwodozo boni a bɛdabɛ mɔɔ bɛnea awie mɔ la bahola anyia a?\n18 Ɛzonlelilɛ mɔɔ yɛlɛ kɛ yɛbanlea yɛ awovolɛ mɔɔ bɛ nye ɛvi la akunlu yɛ se na ɔkola ɔgyegye adwenle. Adehilelɛ fɔɔnwo biala ɛnle ɛkɛ mɔɔ ɔwɔ kɛ bɛnea zo bɛyɛ ɛhye a. Noko, ɛbahola wɔali ɛzonlelilɛ mɔɔ ɛlɛ kɛ ɛbali wɔ kulovolɛma eni la anwo gyima, ɔlua ngyehyɛleɛ kpalɛ, koyɛlɛ mɔɔ bɛfa bɛsuzu ninyɛne nwo, adwelielilɛ kpalɛ, nee mɔɔ ɔtɛla biala la, nzɛlɛlɛ mɔɔ vi ahonle nu la azo. Saa ɛyɛ ɛhye a ɛbanyia ahunlundwolɛ wɔ mekɛ mɔɔ ɛbanwu kɛ bɛ sa ka mɔɔ bɛhyia la. (Bɛgenga 1 Kɔlentema 13:4-8.) Mɔɔ nwolɛ hyia kpalɛ la, ɛbanyia anwodozo kɛ Gyihova bamaa wɔ anzondwolɛ ne mɔɔ ɔfa ɔmaa menli mɔɔ di bɛ awovolɛ eni la bie.—Fel. 4:7.\n^ ɛden. 3 Kɛzi bɛ ɛkɛ ne maandeɛ de la a bahile mɔɔ awovolɛ nee bɛ mra bahola ayɛ a. Wɔ ɛleka bie mɔ, nvonleɛ biala ɛnle nwo kɛ awolɛndoazo ngakyile mɔɔ wɔ abusua ko anu la babɔ nu adɛnla ɛleka ko.\n^ ɛden. 11 Saa wɔ awovolɛ de bɛ awuke nu a, nea kɛ ɛbamaa neavolɛ mɔɔ ɔdi nɔhalɛ la anyia ɛkɛ ne sanvɛ ne bie amaa yeahola yeaboa bɛ ndɛndɛ wɔ esiane mekɛ nu.\nƐNLEANLƐ NWO ANYEZƆLƐ\nAdiema raalɛ ko pɛ adenle dɔnehwele nna na yeahɔ ɛleka mɔɔ ye awovolɛ de la. Ɔ mediema mraalɛ nsa boa ye maa ɔnea bɛ awovolɛ mɔɔ bɛyɛ mgbanyinli na ko ɛnyia ewule mɔɔ maa bɛ adwenle tumi ne ka aze la. Adiema raalɛ ne ka kɛ: “Nrɛlɛbɛ mɔɔ wɔ Gyisɛse edwɛkɛ ɛhye anu la si me nwo: ‘Bɛmmadwenle ɛhyema anwo; ɛhyema ɔdaye ɔ nee ɔ ti anwo adwenleadwenle ɛdeɛ lua.’ Debie biala ɛnle ɛkɛ mɔɔ yɛbahola yɛayɛ yɛazi ewule ne adenle a. Yɛ bodane a le kɛ yɛbamaa Ɔmɔ nee Egya anyia anwobanebɔlɛ mɔɔ fɛta la alehyenlɛ biala. Bɛnleanle yɛ boɛ, na ɔyɛ me anyelielɛ kɛ ɛnɛ mekola menea bɛ la.” Gyihova die subane kɛnlɛma zɛhae to nu bɔkɔɔ.—Mat. 6:34; Edw. 68:19.\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ March 2014


Bɛmia Bɛ Nwo Bɛnriandi\nƐzinzalɛ Arane | September 2011\nKENGA YE WƆ Albanian America Mumule Aneɛ Amharic Arabic Armenian (West) Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombia Mumule Aneɛ Croatian Czech Danish Dutch English Estonian Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Indonesian Italian Japanese Korea Mumule Aneɛ Korean Latvian Lithuanian Luo Macedonian Malagasy Malay Malayalam Maya Mixe (North Central) Mizo Moore Myanmar Ndebele Norwegian Nzema Ossetian Pangasinan Papiamento (Curaçao) Persian Polish Portuguese (Brazil) Quechua (Bolivia) Rarotongan Romanian Russia Mumule Aneɛ Russian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tahitian Tajiki Tatar Tetun Dili Thai Tsonga Turkish Ukrainian Urdu Vietnamese\n“Na yɛmia yɛ nwo kpalɛ yɛnlea ɛnriandilɛ ne mɔɔ gyi yɛ nyunlu la.”—HIB. 12:1.\n1, 2. Baebolo ne fa nɔhalɛ Keleseɛnema ɛbɛlabɔlɛ to duzu anwo?\nƐVOLƐ biala menli dɔɔnwo mɔɔ wɔ ewiade la nriandi pɛ adenle tendenle. Bɛdabɛ mɔɔ bɛsu ɛnriandilɛ ɛhye la bie mɔ bɔ mɔdenle kpalɛ, yɛɛ bɛkpondɛ kɛ bɛdi konim. Noko bɛ nuhua dɔɔnwo ze kɛ bɛnrɛhola bɛnrɛli konim. Mɔɔ hyia bɛ la a le kɛ bɛbazu ɛnriandilɛ ne bɛahɔ awieleɛ.\n2 Baebolo ne noko ka ɛnriandilɛ bie anwo edwɛkɛ. Ɔkilehile nu kɛ nɔhalɛ Keleseɛnenli ɛbɛlabɔlɛ le kɛ ɛnriandilɛ mɔɔ ahyɛlɛdeɛ wɔ nwo la. Bɛdabɛ mɔɔ bɛbɔ mɔdenle bɛbɔ bɛ ɛbɛla kɛ Keleseɛnema na bɛkɔ zo bɛdi nɔhalɛ bɛmaa Gyihova la le kɛ menli mɔɔ kpondɛ kɛ su ɛnriandilɛ ne kɔ awieleɛ la. Ɛzoanvolɛ Pɔɔlo hɛlɛle zɛhae ɛnriandilɛ ne anwo edwɛkɛ wɔ ye kɛlata ne mɔɔ ɔlumuale ɔhɛlɛle ɔhɔmanle Keleseɛnema mɔɔ ɛnee wɔ tete Kɔlente la anu. Ɔhɛlɛle kɛ: “Bɛze ye wienyi kɛ menli dɔɔnwo a su ɛnriandilɛ a, noko bɛ nuhua ko ala yɛɛ asa ka nwolɛ ahyɛlɛdeɛ ne a. Ɛhye ati bɛnriandi kpalɛ kɛ bɛkɛnyia nwolɛ ahyɛlɛdeɛ ne.”—1 Kɔl. 9:24.\n3. Mekɛ mɔɔ Pɔɔlo hanle kɛ bɛ nuhua ko ala yɛɛ asa ka ahyɛlɛdeɛ ne la, duzu a ɛnee ɔlɛkile a?\n3 Yemɔti, mekɛ mɔɔ Pɔɔlo hanle kɛ bɛ nuhua ko ala a asa ka ahyɛlɛdeɛ ne la asoo ɛnee ɔlɛkile kɛ Keleseɛnenli ko ala a banyia ngoane ahyɛlɛdeɛ ne ɔ? Kyɛkyɛ. Emomu, ɛnee ɔlɛkile deɛmɔti menli dɔɔnwo su ɛnriandilɛ la anu. Ɛnee Keleseɛnema mɔɔ wɔ Kɔlente la ze kɛ bɛdabɛ mɔɔ bɛsu ɛnriandilɛ la kɔsɔɔti fa yɛ bɛ adwenle kɛ bɛbawie, ɔnva nwo kɛ bɛ nuhua ko ala a asa baha ahyɛlɛdeɛ ne la. Ɛhye ati a ɛnriandilɛma ne kɔsɔɔti tete bɛ nwo kpalɛ na bɛmia bɛ nwo bɛnriandi la. Bɛ nuhua ko biala bɔ mɔdenle kpalɛ kɛ ɔbali konim. Ɛnee Pɔɔlo kpondɛ kɛ ɔ mediema ne mɔ bɔ mɔdenle di nɔhalɛ maa Gyihova na bɛwie ɛnriandilɛ ne. Keleseɛnema mɔɔ yɛ ɛhye la kɔsɔɔti asa bahola aha dahuu ngoane ahyɛlɛdeɛ ne.\n4. Duzu a ɔhyia kɛ yɛnwu ye wɔ Keleseɛnema ɛnriandilɛ ne anwo a?\n4 Zɔhane edwɛkɛ ne maa yɛ anwosesebɛ, noko eza ɔmaa yɛdwenle yɛ ɛbɛlabɔlɛ nwo kpalɛ. Saa yɛ ɛbɛlabɔlɛ sɔ Gyihova anye a, yɛbanyia anyelazo kɛ yɛbadɛnla aze dahuu wɔ anwuma anzɛɛ Paladaese wɔ azɛlɛ ye azo. Noko Keleseɛnenli ɛbɛlabɔlɛ le kɛ ɔlɛnriandi yeapɛ adenle tendenle bie mɔɔ esiane dɔɔnwo wɔ zo la. Ninyɛne dɔɔnwo kola maa yɛto yɛ ɛzonlenlɛ nu, anzɛɛ yɛgyakyi Gyihova ɛzonlenlɛ bɔbɔ. (Mat. 7:13, 14) Ɛhye ɛdo Gyihova azonvolɛ bie mɔ ɛlɛ. Ɛhane nee esiane boni mɔ a wɔ ngoane ɛnriandilɛ ne anwo a? Kɛzi ɛbahola wɔahwe ɛ nwo wɔavi nwo ɛ? Kɛ ɔkɛyɛ na wɔawie ɛnriandilɛ ne wɔ konimlilɛ nu ɛ?\nƆwɔ Kɛ Yɛmia Yɛ Nwo Na Yɛali Konim\n5. Duzu a Pɔɔlo hilehilele nu wɔ Hibuluma 12:1 ne a?\n5 Pɔɔlo hɛlɛle kɛlata hɔmanle Hibulu Keleseɛnema mɔɔ ɛnee wɔ Gyɛlusalɛm nee Dwuda la. Ɔhanle menli mɔɔ ɛlɛnriandi la anwo edwɛkɛ bieko. (Bɛgenga Hibuluma 12:1.) Ɔhilehilele deɛmɔti ɔwɔ kɛ Keleseɛnema kɔ zo nriandi nee mɔɔ ɔwɔ kɛ bɛyɛ na bɛawie la noko anu. Mɔɔ lumua, yɛbaha deɛmɔti Pɔɔlo hɛlɛle kɛlata ɛhye hɔmanle Hibuluma ne nee mɔɔ ɛnee ɔkpondɛ kɛ bɛyɛ la. Na akee yɛaha mɔɔ yɛbahola yɛazukoa yɛavi mɔɔ ɔhɛlɛle bɛ la anu la.\n6. Duzu a ɛzonlenlɛ nu mgbanyima ne mɔ bɔle mɔdenle kɛ bɛyɛ Keleseɛnema ne a?\n6 Ɛvoya ne mɔɔ lumua la anu Keleseɛnema ne dɛnlanle aze wɔ mekɛ mɔɔ ɛnee nuhua yɛ se kpalɛ la anu. Hibulu Keleseɛnema mɔɔ ɛnee wɔ Gyɛlusalɛm nee Dwuda la anwo hyelele bɛ kpalɛ ɔluakɛ Dwuuma ɛzonlenlɛ ne anu mgbanyima bɔle mɔdenle kɛ bɛmaa awie biala ali bɛ edwɛkɛ zo. Ɛnee bɛlumua bɛmaa menli ɛlie ɛli kɛ Gyisɛse Kelaese tendɛ tia arane yɛɛ ɔle maamɔvo mɔɔ ɔfɛta ewule. Ɛzonlenlɛ nu mgbanyima ɛhye mɔ hunle Gyisɛse Kelaese na ɛnee bɛkpondɛ kɛ bɛsi bɛdabɛ mɔɔ bɛlɛka ɔ nwo edwɛkɛ la adenle. Yɛbahola yɛagenga mɔɔ zile wɔ ɛvolɛ 33 Pɛntekɔso ne anzi la wɔ Ɛzoanvolɛma Gyima buluku ne anu. Ɛzonlenlɛ nu mgbanyima ɛhye mɔ dwazole tiale Keleseɛnema fane dɔɔnwo na bɛbɔle mɔdenle kɛ bɛsi bɛ edwɛkɛhanlɛ ne adenle. Yemɔti asetɛnla yɛle se kpalɛ manle nɔhalɛ Keleseɛnema.—Gyi. 4:1-3; 5:17, 18; 6:8-12; 7:59; 8:1, 3.\n7. Duzu a manle Keleseɛnema ne mɔɔ Pɔɔlo hɛlɛle bɛ la mekɛ ne anu yɛle se a?\n7 Debie bieko mɔɔ manle zɔhane Keleseɛnema ne mekɛ ne anu yɛle se la a le kɛ ɛnee Gyɛlusalɛm ɛzɛkyelɛ ne ɛbikye. Ɛnee Gyisɛse ɛbɔ bɛ kɔkɔ kɛ Nyamenle ɛlɛba arazɛkye Gyɛlusalɛm. Ɔhanle mɔɔ ɔbazi kolaa na ɛzɛkyelɛ ne ara la nee mɔɔ ɔwɔ kɛ bɛyɛ na bɛanyia ngoane la ɔhilele bɛ. (Bɛgenga Luku 21:20-22.) Gyisɛse bɔle bɛ kɔkɔ kɛ: “Bɛnlea bɛ nwo boɛ! Bɛmmamaa anyelielɛ dɔɔnwo, nza ɛbolɛ nee ɛbɛla ye anu ɛvɛlɛvɛlɛ di bɛ adwenle somaa, anrɛɛ Ndɛnebualɛ Kenle ne ɛralɛ kɛli bɛ nvunu kɛhye bɛ kɛ ɛhane.”—Luku 21:34.\n8. Duzu a manle Keleseɛnema bie mɔ dole bɛ ɛzonlenlɛ nu anzɛɛ gyakyile Gyihova ɛzonlenlɛ bɔbɔ ɛ?\n8 Gyisɛse hanle zɔhane edwɛkɛ ne la asɛɛ ye ɛvolɛ 30 anzi yɛɛ Pɔɔlo hɛlɛle Hibulu Keleseɛnema ne a. Duzu a zile Keleseɛnema ne anwo zo wɔ ɛvolɛ 30 zɔhane anu a? Ɔlua ngyegyelɛ mɔɔ bɛyiale anzɛɛ bɛ ngyianlɛ nwo adwenledwenle ti, bie mɔ gyakyile Gyihova anwo debiezukoalɛ nee agɔnwolɛvalɛ mɔɔ bɛ nee ye lɛ la. (Hib. 5:11-14) Ɔbahola yeara ye kɛ Keleseɛnema bie mɔ nyianle adwenle kɛ saa bɛbɔ bɛ ɛbɛla kɛ Dwuuma mɔɔ ɛha la a bɛ nwo badɔ bɛ. Bie a bɛdwenlenle kɛ ɛhye ɛnle nvonleɛ ɔboalekɛ Dwuuma tɛdie Nyamenle tɛdi yɛɛ bɛdi Mosisi Mɛla ne anu dɔɔnwo azo. Bieko, ɛnee menli wɔ asafo ne mɔ anu mɔɔ ɛnee bɛlɛbɔ mɔdenle kɛ bɛmaa awie mɔ ali Mosisi Mɛla ne nee Dwuuma amaamuo ne azo a. Keleseɛnema bie mɔ liele bɛ lile, yɛɛ bie mɔ noko diele bɛ ɔluakɛ ɛnee bɛsulo. Edwɛkɛ boni a Pɔɔlo hanle amaa ɔ mediema anyia anwosesebɛ abɔ bɛ ɛbɛla kɛ Keleseɛnema na bɛali nɔhalɛ bɛamaa Gyihova ɛ?\n9, 10. (a) Wɔ Hibuluma tile 10 ne awieleɛ, duzu a Pɔɔlo hanle kɛ ɔwɔ kɛ Hibulu Keleseɛnema ne yɛ a? (b) Kɛmɔti a Pɔɔlo hɛlɛle Gyihova tete azonvolɛ diedi nwo edwɛkɛ ɛ?\n9 Gyihova luale ye sunsum ne azo ɔmanle Pɔɔlo hɛlɛle kɛlata ɛhye mɔɔ maa anwosesebɛ la hɔmanle Hibulu Keleseɛnema ne. Wɔ tile 10 ne anu, ɔlumuale ɔhilehilele nu kɛ Mosisi Mɛla ne le “ninyɛne kpalɛ mɔɔ bara la sɔhovolɛ ekyi bie,” na ɔlua Gyisɛse afɔle ne angome azo a bɛkola bɛfa bɛ ɛtane bɛkyɛ bɛ a. Wɔ tile 10 ne awieleɛ, Pɔɔlo hanle kɛ saa bɛbanyia afɔlebɔlɛ ne azo nvasoɛ a, ɛnee ɔwɔ kɛ bɛtɔ bɛ rɛle aze. Ɔhanle kɛ: “Ɔwɔ kɛ bɛnyia abotane, amaa bɛahola bɛayɛ Nyamenle ɛhulolɛdeɛ na bɛanyia ye ɛwɔkɛ ne. Nyamenle Edwɛkɛ ne se, ‘Ɔnrɛhyɛ biala na sonla ne mɔɔ ba la ara, ɔnrɛzi aze fee.’”—Hib. 10:1, 36, 37.\n10 Pɔɔlo luale edwɛkɛ ɛhye azo ɔmanle Hibulu Keleseɛnema ne anwosesebɛ kɛ bɛgyinla kpundii. Eza ɔhanle ye wɔ tile 12 ne anu kɛ, “Yɛmia yɛ nwo kpalɛ yɛnlea ɛnriandilɛ ne mɔɔ gyi yɛ nyunlu la.” Noko kolaa na yeaha ɛhye la, ɛnee Nyamenle sunsum ne ɛmaa yehɛlɛ bɛ wɔ debie gyɛne nwo, na yɛkenga nwolɛ edwɛkɛ wɔ tile 11 ne anu. Wɔ tile zɔhane anu, ɔluale ninyɛne mɔɔ menli mɔɔ lɛ nɔhalɛ diedi yɛle la azo ɔhilehilele mɔɔ nɔhalɛ diedi mɔɔ yɛnyia ye wɔ Nyamenle anu kile la anu. Duzu ati a ɔhanle diedi nwo edwɛkɛ kolaa na yeaha kɛ yɛmia yɛ nwo ɛ? Ɔluakɛ ɛnee ɔkpondɛ kɛ zɔhane Keleseɛnema ne nwu ye kɛ saa bɛbala nɔhalɛ diedi wɔ Gyihova anu ali a, ɛnee ɔwɔ kɛ bɛmia bɛ nwo na bɛnyia akɛnrasesebɛ. Ɔbobɔle mrenya nee mraalɛ mɔɔ lile nɔhalɛ manle Gyihova bɔbɔ wɔ tɛnlabelɛ mɔɔ anu yɛ se anu la dɔɔnwo aluma. Ɛnee bɛ neazo ne baboa Hibulu Keleseɛnema yeamaa bɛagyinla kpundii. Pɔɔlo hanle Gyihova azonvolɛ ɛhye mɔ kɔsɔɔti diedi nwo edwɛkɛ wiele la, ɔhanle ɔhilele Hibulu Keleseɛnema ne kɛ: “Kɛmɔ yɛlɛ dasevolɛma pemgbenleamgbe ɛhye mɔ mɔɔ ɛbɔ yɛ nwo mgbɔlɔka ɛyia la, bɛmaa yɛye debie biala mɔɔ si yɛ aze, nee ɛtane mɔɔ ɛgya yɛ la ali, na yɛmia yɛ nwo kpalɛ yɛnlea ɛnriandilɛ ne mɔɔ gyi yɛ nyunlu la.”—Hib. 12:1.\n11. Saa yɛlɛsuzu “dasevolɛma pemgbenleamgbe” ne neazo ne anwo a, duzu a ɔwɔ kɛ yɛkakye a?\n11 Pɔɔlo hanle Gyihova azonvolɛ mɔɔ dɛnlanle aze kolaa na Keleseɛnema mekɛ ne ara la anwo edwɛkɛ kɛ: “Dasevolɛma pemgbenleamgbe ɛhye mɔ mɔɔ ɛbɔ yɛ nwo mgbɔlɔka ɛyia la.” Bɛlile nɔhalɛ bɛmanle Gyihova bɛhɔle ewule nu, na bɛ neazo ne kile kɛ Keleseɛnema bahola ali nɔhalɛ amaa Gyihova wɔ tɛnlabelɛ mɔɔ anu yɛ se kpalɛ bɔbɔ la anu. “Dasevolɛma pemgbenleamgbe” ɛhye mɔ le kɛ menli mɔɔ ɛwie bɛ ɛnriandilɛ la. Bɛ neazo ne bahola aboa awie mɔ yeamaa bɛahɔ zo bɛazu ɛnriandilɛ ne. Saa yɛlɛnriandi na yɛnwu kɛ menli mɔɔ ze nriandi kpalɛ la ɛlɛnea yɛ na bɛlɛsi yɛ adua a, ɔmaa yɛyele yɛ nwo yɛwie ɛnriandilɛ ne. Yemɔti ɛnee ɔwɔ kɛ Hibulu Keleseɛnema ne suzu Gyihova tete azonvolɛ zɔhane mɔ neazo ne anwo. Ɛnee bɛ neazo ne bahola azi bɛ ahonle na yɛahakye bɛ kɛ bɛbahola bɛamia bɛ nwo kpalɛ na bɛawie bɛ ɛnriandilɛ ne. Na yɛdayɛ noko yɛbahola yɛayɛ zɔ.\n12. Duzu a yɛbahola yɛazukoa yɛavi menli mɔɔ Pɔɔlo hanle bɛ nwo edwɛkɛ la diedi ne anu a?\n12 Yɛbahola yɛazukoa bɛdabɛ mɔɔ Pɔɔlo hanle bɛ nwo edwɛkɛ la diedi ne, ɔluakɛ ɛnee bɛ nuhua dɔɔnwo tɛnlabelɛ ne le kɛ yɛ ɛdeɛ ne la. Kɛ neazo la, Nowa dɛnlanle aze wɔ mekɛ mɔɔ ɛnee Gyihova ɛlɛba arazɛkye ewiade ne mɔɔ li Azuyilɛ ne anyunlu la. Yɛɛ yɛde mekɛ mɔɔ ɔnrɛhyɛ fee Gyihova bazɛkye Seetan ewiade ne la anu. Gyihova zele Ebileham nee Sɛla kɛ bɛvi bɛ sua zo. Ɔbɔle bɛ ɛwɔkɛ kɛ ɔbamaa maanle mɔɔ bɛbazonle ye la avi bɛ nuhua ara, na bɛhendɛle kɛ ɔbamaa zɔhane ɛwɔkɛ ne ara nu. Gyihova se yɛmmatɛnla aze yɛmaa yɛ nwo bieko yɛdɛnla aze yɛmaa ye. Yebɔ yɛ ɛwɔkɛ kɛ saa yɛyɛ zɔ a, ɔbayɛ yɛ gɔnwo na yeamaa yɛ ahatualɛ. Mosisi diale adenle tendenle mɔɔ esiane wɔ zo la anu kɛ ɔkɔ Ɛwɔkɛ Azɛlɛ ne azo. Yɛde amumuyɛma ewiade nu na yɛlɛkendɛ ewiade fofolɛ ne mɔɔ Gyihova ɛva ɛbɔ yɛ ɛwɔkɛ la. Ɔwɔ kɛ yɛdwenle nɔhalɛma ɛhye mɔ ɛbɛlabɔlɛ nwo. Yɛbahola yɛazukoa ninyɛne mɔɔ Gyihova anye die nwo mɔɔ bɛyɛle la na yɛazukoa debie yɛavi ninyɛne mɔɔ Gyihova anye ɛnlie nwo mɔɔ bɛyɛle la noko anu.—Wulo. 15:4; 1 Kɔl. 10:11.\nDuzu A Manle Bɛwiele Ɛnriandilɛ Ne A?\n13. Duzu ati a ɛnee Nowa tɛnlabelɛ ne anu yɛ se ɛ? Kɛmɔti a ɔyɛle debie biala mɔɔ Gyihova zele ye la ɛ?\n13 Duzu a manle Gyihova azonvolɛ ɛhye mɔ mianle bɛ nwo wɔ ɛnriandilɛ ne anu na bɛwiele a? Yɛ mɔɔ Pɔɔlo hɛlɛle ye wɔ Nowa anwo la nzonlɛ. (Hibuluma 11:7.) Ɛnee Nowa ɛtɛnwunle azuyilɛ mɔɔ ɛzɛkye menli nee nane kɔsɔɔti la ɛlɛ. (Mɔl. 6:17) Ɛnee azuyilɛ ɛtɛsile ɛlɛ. Noko akee, Nowa annyia adwenle kɛ azuyilɛ ne ɛnrɛhola ɛnrɛra. Kɛmɔti ɛ? Ɔluakɛ ɛnee ɔdie ɔdi kɛ mɔɔ Gyihova ɛha biala la ɔbayɛ. Ɛhye ati, Nowa annyia adwenle kɛ ɔyɛ se somaa kɛ ɔbadie Gyihova. Ɔyɛle mɔɔ Gyihova hanle hile ye la amuala. Baebolo ne ka kɛ: “Ɔyɛle debie biala mɔɔ Nyamenle zele ye la.” (Mɔl. 6:22) Ɛnee Nowa lɛ ninyɛne dɔɔnwo yɛ. Ɛnee ɔwɔ kɛ ɔbobɔ ɛlɛne, ɔboɔboa nane ne mɔ anloa, ɔkpondɛ aleɛ ɔmaa ye abusua ne nee nane ne mɔ, ɔbɔ menli ne kɔkɔ wɔ Azuyilɛ ne anwo, na ɔboa ye abusua ne ɔmaa bɛnyia diedi kpole wɔ Gyihova anu. Tɛ mekɛ ne amuala a ɛnee ɔla aze kɛ Nowa bayɛ debie biala mɔɔ Gyihova zele ye la a. Noko ɛnee ɔlɛ diedi wɔ Gyihova anu, yemɔti ɔhɔle zo wɔ gyima ne mɔɔ ɛnee ɔwɔ kɛ ɔyɛ la anu. Gyihova liele ye nee ye abusua ne ngoane na ɔyilale bɛ.\n14. Tɛnlabelɛ boni mɔ anu a Ebileham nee Sɛla lale Nyamenle anu diedi ali a? Duzu a yɛsukoa yɛfi bɛ neazo ne anu a?\n14 Pɔɔlo hanle Ebileham nee Sɛla anwo edwɛkɛ kɛ bɛboka “dasevolɛma pemgbenleamgbe ɛhye mɔ mɔɔ ɛbɔ yɛ nwo mgbɔlɔka ɛyia la” anwo. Mekɛ mɔɔ Nyamenle zele bɛ kɛ bɛvi bɛ sua nu wɔ Yule la bɛ asetɛnla hakyile. Ɛnee bɛnze mɔɔ ɔbazi bɛ nwo zo a. Noko ɛnee bɛlɛ diedi kpole wɔ Gyihova anu na bɛdiele ye wɔ tɛnlabelɛ mɔɔ anu yɛ se bɔbɔ la anu. Baebolo ne ka kɛ: “Ebileham le bɛdabɛ mɔɔ bɛdie Nyamenle bɛdi . . . la bɛ ze.” (Wulo. 4:11) Ɛnee Hibulu Keleseɛnema ne ze Ebileham nee ye abusua ne asetɛnla nwo edwɛkɛ dɛba, yemɔti Pɔɔlo hanle bɛ diedi ne anwo edwɛkɛ ekyi bie ala. Noko ɛnee bɛbahola bɛagyinla yemɔ ala azo bɛala diedi ali. Pɔɔlo hanle bɛ nwo edwɛkɛ kɛ: “Diedi nu yɛɛ menli ɛhye mɔ amuala wule a. Bɛ sa anga ɛwɔkɛ ne mɔ mɔɔ Nyamenle bɔle bɛ la, noko bɛnwunle ye bɛ adwenle nu wɔ moa moa na bɛliele bɛdole nu kɛ bɛle nyɛvolɛ mɔɔ ɛra nlɔnu wɔ azɛlɛ ɛhye azo a.” (Hib. 11:13) Bɛ diedi wɔ Nyamenle anu nee agɔnwolɛ mɔɔ bɛ nee ye lɛ la manle bɛdɔle bɛ rɛle aze wɔ ɛnriandilɛ ne anu.\n15. Duzu ati a Mosisi kpale kɛ ɔbabɔ ye ɛbɛla kɛmɔ yɛha nwolɛ edwɛkɛ la ɛ?\n15 Mosisi le Gyihova sonvolɛ fofolɛ mɔɔ boka “dasevolɛma pemgbenleamgbe” ne anwo a. Mosisi vile ye sua nu kɛmɔ Ebileham yɛle la. Mosisi kpole anyunlunyia nee anwonyia ne mɔɔ ɛnee wɔ belemgbunli sua nu ɛkɛ la. “Ɔhulole kɛ ɔ nee Nyamenle menli ne kɛli nyane.” Duzu ati a ɔyɛle ɛhye a? Pɔɔlo buale kɛ: “Ɛnee ɔ nye la ahyɛlɛdeɛ mɔɔ kenle bie Nyamenle bava amaa ye la azo.” Pɔɔlo eza hanle ye wɔ Mosisi anwo kɛ: “Ɔgyinlanle kpundii kɛ sonla mɔɔ ɛnwu Nyamenle ne mɔɔ bɛnnwu ye la.” (Bɛgenga Hibuluma 11:24-27.) Ɛnee Mosisi ze kɛ debie kpalɛ bie wɔ ɛkɛ tɛla kɛ “ɔ nye kɛlie ɛtane nwo mekɛ ekyi bie a.” Ɛnee ɔdie ɔdi kɛ Nyamenle wɔ ɛkɛ, yɛɛ ɛnee ɔze kɛ Nyamenle ɛwɔkɛ ne amuala bara nu. Yemɔ a boale ye manle ɔvale akɛnrasesebɛ ɔgyinlanle tɛnlabelɛ mɔɔ anu yɛ se la anloa a. Na ɔmanle ɔyɛle gyima ɛsesebɛ ɔlile Yizilayɛma anyunlu ɔvile Yigyibiti ɔhɔle Ɛwɔkɛ Azɛlɛ ne azo.\n16. Duzu a ma yɛnwu kɛ ɔnva nwo kɛ ɛnee Mosisi ɛnrɛhɔ Ɛwɔkɛ Azɛlɛ ne azo bie la, ɔ sa nu ando ɛ?\n16 Ebileham nee Mosisi wule kolaa na ɛwɔkɛ mɔɔ Nyamenle bɔle bɛ la ara nu. Ɔka ekyii na Yizilayɛma adwu Ɛwɔkɛ Azɛlɛ ne azo la, Nyamenle zele Mosisi kɛ: “Ɛbanwu azɛlɛ ne kɛ ɔla ɛ nyunlu lɔ, na ɛ gyakɛ ba ɛnrɛtia azɛlɛ ne mɔɔ melɛfa meamaa Yizilayɛma la azo.” Ɔluakɛ Mosisi nee Aalɔn yɛle Nyamenle anwo anzosesebɛ wɔ Mɛleba nzule ne mɔ anwo la ati, bɛangɔ Ɛwɔkɛ Azɛlɛ ne azo bie. Atuadelɛma ne manle bɛvale ɛya kpole yemɔti bɛyɛle debie mɔɔ Nyamenle anye anlie nwo la. (Mɛla 32:51, 52) Ɔnva nwo kɛ ɛnee Mosisi ɛnrɛhɔ Ɛwɔkɛ Azɛlɛ ne azo la yeamaa ɔ sa nu ando. Yeanyia adwenle kɛ kpɔkɛ mɔɔ Nyamenle zile la ɛndenrɛ. Yɛkola yɛnwu ɛhye ɔboalekɛ ɔzɛlɛle Gyihova kɛ ɔyila menli ne. Edwɛkɛ mɔɔ ɔli amozi mɔɔ ɔhanle la ɛne: “Yizilayɛma, nyilalɛ ɛha bɛ! Nwane mɔ a le kɛ bɛdabɛ a? Bɛmɛ mɔɔ [Gyihova] ɛlie bɛ, yebɔ bɛ nwo bane, na ɔle bɛ dadeɛ bɛfa bɛdi konim a.”—Mɛla 33:29.\nMɔɔ Yɛsukoa Yɛfi Nu\n17, 18. (a) Duzu a yɛbahola yɛazukoa yɛavi “dasevolɛma pemgbenleamgbe” ne ɛkɛ a? (b) Yɛbaha duzu anwo edwɛkɛ wɔ edwɛkɛ mɔɔ doa zo la anu?\n17 Yɛzukoa yɛvi bɛdabɛ mɔɔ bɛboka “dasevolɛma pemgbenleamgbe ɛhye mɔ mɔɔ ɛbɔ yɛ nwo mgbɔlɔka ɛyia la” ɛkɛ ne kɛ saa yɛbahola yɛawie ɛnriandilɛ ne a, ɛnee ɔwɔ kɛ yɛnyia diedi kpole wɔ Nyamenle ɛwɔkɛ ne mɔ anu. (Hib. 11:6) Diedi ɛhye ɔwɔ kɛ ka kɛzi yɛbɔ yɛ ɛbɛla ɛnɛ la. Yɛze kɛ Nyamenle ɛva asetɛnla kpalɛ ɛbɔ yɛ ɛwɔkɛ. Yɛkola yɛnwu “Nyamenle ne mɔɔ bɛnnwu ye la.” Yɛze kɛ Nyamenle wɔ ɛkɛ yemɔti yɛmia yɛ nwo yɛsu ɛnriandilɛ ne.—2 Kɔl. 5:7.\n18 Keleseɛnema ɛnriandilɛ ne ɛnla aze. Ɔnla aze kɛ yɛbabɔ yɛ ɛbɛla kɛ Keleseɛnema na yɛala Nyamenle anu diedi ali. Noko yɛbahola yɛawie ɛnriandilɛ ne. Yɛbaha ninyɛne gyɛne mɔɔ baboa yɛ amaa yɛawie ɛnriandilɛ ne la wɔ edwɛkɛ mɔɔ doa zo la anu.\n• Kɛmɔti a Pɔɔlo hɛlɛle tete “dasevolɛma” diedi nwo edwɛkɛ ɛ?\n• Kɛzi “dasevolɛma pemgbenleamgbe ɛhye mɔ mɔɔ ɛbɔ yɛ nwo mgbɔlɔka ɛyia la” neazo ne maa yɛmia yɛ nwo yɛnriandi ɛ?\n• Duzu a wɔzukoa wɔvi neazo mɔɔ Nowa, Ebileham, Sɛla, nee Mosisi yɛle la anu a?\n[Nvoninli wɔ mukelɛ 22]\nEbileham nee Sɛla gyakyile asetɛnla kpalɛ mɔɔ ɛnee bɛlɛ ye wɔ Yule la\nFa nwa awie Fa nwa awie Bɛmia Bɛ Nwo Bɛnriandi\nAsoo Ɔwɔ Kɛ Ngakula Sukoa Nyamenle Anwo Debie?\nDuzu A Ɔwɔ Kɛ Ngakula Sukoa A?\nNwane A Ɔwɔ Kɛ Kilehile Ngakula Nyamenle Anwo Debie A?\nKɛzi Bɛkilehile Ngakula Nyamenle Anwo Debie La—Ndenle Boni Mɔ A Boa Kpalɛ A?\nGyihova Le Me Kyɛfoa\nAsoo Ɛlɛfa Gyihova Wɔayɛ Wɔ Kyɛfoa?\n“Bɛnriandi Kpalɛ Kɛ Bɛkɛnyia Nwolɛ Ahyɛlɛdeɛ Ne”\nAsoo Gyihova Ze Wɔ?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE September 2011\nFa nwa awie Fa nwa awie ƐZINZALƐ ARANE September 2011\nƐZINZALƐ ARANE September 2011


Zɛkalaya Yekile Nsia Nee Nsuu—Kɛzi Bɛfale Ɛ Nwo La | Debiezukoalɛ\nƐzinzalɛ Arane—Debiezukoalɛ Ɛdeɛ | October 2017\nKENGA YE WƆ Afrikaans Albanian America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Dangme Danish Digor Douala Dutch Ecuador Mumule Aneɛ Edo Efik English Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kamba Kannada Kenya Mumule Aneɛ Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Mumule Aneɛ Malay Malayalam Mam Mambwe-Lungu Marathi Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Ponapean Portugal Mumule Aneɛ Portuguese (Brazil) Punjabi Quebec Mumule Aneɛ Quechua (Ancash) Quechua (Bolivia) Romania Mumule Aneɛ Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venezuela Mumule Aneɛ Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu\nZɛkalaya Yekile Ne Mɔ—Kɛzi Bɛfale Ɛ Nwo La\n“Bɛzia bɛrɛla me nwo ɛke na medame mebazia meara bɛ nwo ɛkɛ.”—ZƐK. 1:3.\nEDWƐNE: 89, 86\nKɛzi Gyihova bu awule biala ɛ?\nKɛ ɔkɛyɛ na yɛamaa Nyamenle anwu ye kɛ yɛyila yɛ nwo zo yɛmaa ye “alehyenlɛ biala” ɛ?\nKɛzi yɛbahola yɛaboa yɛamaa bɛadu ninyɛndane bo bɛavi Gyihova sua nu ɛ?\n1-3. (a) Zɛkalaya bɔle ye ngapezo gyima ne abo la, ɛnee tɛnlabelɛ boni a Gyihova menli wɔ nu a? (b) Kɛmɔti a Gyihova zele ye menli ne kɛ “bɛzia bɛrɛla” ɔ nwo ɛkɛ ɛ?\nNWOMA bie ɛdu faa, raalɛ bie de kɛndɛne bie mɔɔ lɛ sumi nduazo la anu na mraalɛ nwiɔ mɔɔ lɛ ndɛbalɛ kɛ anloma akoso ɛdeɛ ne la ɛdu faa—yekile ɛhye mɔ a Zɛkalaya nwunle ye a. (Zɛk. 5:1, 7-9) Kɛmɔti a Gyihova maanle ye ngapezonli ne nwunle yekile ɛhye mɔ ɛ? Tɛnlabelɛ boni a ɛnee Yizilayɛma wɔ nu wɔ mekɛ zɔhane a? Kɛzi Zɛkalaya yekile ne mɔ baboa yɛ ɛnɛ ɛ?\n2 Gyihova menli mɔɔ ɛnee ɛyila bɛ nwo zo la anye liele kpole wɔ ɛvolɛ 537 K.Y.M. Mɔɔ bɛ nee bɛ hɔle akɛlɛzonlenlɛ nu ɛvolɛ 70 wɔ Babelɔn la anzi bɛgyakyile bɛ. Anyelielɛ mɔɔ bɛnyianle ye mɔlebɛbo ne la maanle bɛyɛle gyima bɛvale nɔhalɛ ɛzonlenlɛ bɛziele ɛkɛ wɔ Gyɛlusalɛm. Wɔ 536 K.Y.M. bɛdole ɛzonlenlɛ sua ne adiabo ne. Mekɛ zɔhane, ɛnee menli ne “ɛlɛteɛdea di wulupe na bɛ ne pɛ gua.” (Ɛzela 3:10-13) Noko, yeangyɛ bɛdwazole bɛtiale suazilɛ ne. Kɛ mɔɔ ɛnee ngyegyelɛ nee anwohyelelɛ ne le kpole la ati, menli ne asa nu dole, bɛgyakyile ɛzonlenlɛ sua ne ɛzilɛ na bɛbɔle ɔ bo kɛ bɛsi bɛ azua na bɛayɛ bɛ ɛya avule. Ɛvolɛ bulu nee nsia guale nu mɔɔ ɛnee bɛtɛwiele Gyihova ɛzonlenlɛ sua ne si a. Ɛnee ɔhyia kɛ bɛkakye Nyamenle menli ne kɛ bɛzia bɛhɔ Gyihova ɛkɛ na bɛgyakyi bɛ nwonane afoa nu ninyɛne mɔɔ bɛli ɔ nzi la. Ɛnee Gyihova kpondɛ kɛ bɛsia bɛba ye ɛkɛ na bɛfa akɛnrasesebɛ bɛfi bɛ ahonle nu bɛsonle ye.\n3 Amaa ye menli ne ahakye deɛmɔti bɛyele bɛ bɛvile Babelɔn la, Nyamenle zoanle ye ngapezonli Zɛkalaya wɔ 520 K.Y.M. Duma Zɛkalaya, mɔɔ ɔ bo kile “Gyihova Ɛhakye” la maanle bɛhakyele nɔhalɛ edwɛkɛ titili bie. Bɛ rɛle vile kɛzi Gyihova liele bɛ la, noko ɛnee Nyamenle tɛkakye ye menli ne. (Kenga Zɛkalaya 1:3, 4.) Ɔvile ɛlɔlɛ nu ɔbɔle bɛ ɛwɔkɛ kɛ ɔbaboa yeamaa bɛava nɔhalɛ ɛzonlenlɛ bɛazie ɛkɛ ne bieko, noko eza ɔbɔle bɛ kɔkɔ kɛ ɔnrɛlie ɛzonlenlɛ mɔɔ ɛnvi ahonle nu la ɔnrɛdo nu. Maa yɛnlea kɛzi Gyihova luale Zɛkalaya ngapezo mɔɔ tɔ nsia nee nsuu azo maanle bɛ anwosesebɛ la. Bieko, duzu a yɛbahola yɛazukoa yɛavi nu ɛnɛ a?\nNYAMENLE BABUA NWULEMA NDƐNE\n4. Duzu a Zɛkalaya nwunle ye wɔ ye yekile nsia ne anu a? Kɛmɔti a bɛhɛlɛle nwomamobɔleɛ ne anyunlu nee ɔ nzi a? (Nea mɔlebɛbo nvoninli 1.)\n4 Yɛkile bie mɔɔ yɛ azibɛnwo la bɔ Zɛkalaya tile 5 ne abo. (Kenga Zɛkalaya 5:1, 2.) Zɛkalaya nwunle kɛ nwomamobɔleɛ mɔɔ ye tendenle kɛyɛ futu 30 (m 9) mɔɔ ye tɛtɛlɛ le futu 15 (m 4.5) la ɛdu faa lua anwomanyunlu! Bɛbuke nuhua mɔɔ bɛkola bɛkenga. Ndɛnebualɛ edwɛkɛ wɔ ɔ nyunlu nee ɔ nzi. (Zɛk. 5:3) Bɛta bɛkɛlɛ nwomamobɔleɛ foa ko ala, ɔti ɛnee edwɛkɛ mɔɔ anyebolo wɔ nu la a wɔ zo a.\nKilisienema ɛnva bɛ nwo ɛnwula awuleyɛlɛ biala anu (Nea ɛdendɛkpunli 5-7)\n5, 6. Kɛzi Gyihova bu awule biala ɛ?\n5 Kenga Zɛkalaya 5:3, 4. Alesama babu mgbonda ahile Gyihova, titili menli mɔɔ ye duma la bɛ nwo zo la. Ɔluakɛ bɛkulo ye yɛɛ bɛze ye wienyi kɛ, awuleyɛlɛ biala gua bɛ Nyamenle ne duma anwo evinli. (Mrɛ. 30:8, 9) Bie mɔ dwenle kɛ, saa deɛmɔti bɛlɛwua la gyi kpɔkɛ zo a ɔnyɛ ɛhwee. Noko ɔnva nwo adwenle kpalɛ mɔɔ ɔlɛ mɔɔ yemɔti ɔlɛwua la, awie mɔɔ le awule la kile kɛ ye atiakunluwɔzo a ɔdwenle nwo a, na tɛ Gyihova, Ye duma nee Ye mɛla ne ɔ.\n6 Ɛyɛle ye nzonlɛ wɔ Zɛkalaya 5:3, 4 kɛ ‘munzule ne bawolo awule awuke biala anu, na ɔbadɛnla ɛkɛ ne toonwo kɔkpula kɛ sua zɔhane kɛyɛ suadu’ ɔ? Gyihova kola nwu ɛtane biala mɔɔ ye menli yɛ la na ɔbua bɛ ndɛne wɔ nwo. Saa awie wua na kpolisima, gyimamenlema, asafo nu mgbanyima anzɛɛ ye awovolɛ annwu ye bɔbɔ a, Gyihova ɛdeɛ ɔnwu ye. Ɔbamaa awule nyɛleɛ biala ala ali. (Hib. 4:13) Nea kɛzi ɔyɛ anyelielɛ kɛ yɛ nee menli mɔɔ bɛkulo kɛ dahuu bɛfa nɔhalɛlilɛ bɛbɔ bɛ ɛbɛla “wɔ debie biala anu” la badu a!—Hib. 13:18.\n7. Kɛ ɔkɛyɛ na nwoma ne mɔɔ ɛdu faa la anu ndeanlɛ ne bie amba yɛ nwo zo ɛ?\n7 Gyihova kyi awule biala. Yɛbu ye kɛ ɔle enililɛ kɛ yɛbava Gyihova ɛbɛlabɔlɛ nwo ngyinlazo mɔɔ kpogya la yɛabɔ yɛ ɛbɛla, ɔti yɛngulo kɛ yɛgua ye duma ne anwo evinli. Yɛyɛ ɛhye a, Gyihova ɛnrɛzɛkye yɛ ɛnrɛboka menli mɔɔ ɛndie ye la anwo.\nƆWƆ KƐ YƐDI YƐ EDWƐKƐ ZO “ALEHYENLƐ BIALA”\n8-10. (a) Ndanehanlɛ a le duzu? (b) Ndane boni a Belemgbunli Zɛdikaya anli zo a?\n8 Edwɛkɛ mɔɔ wɔ nwomamobɔleɛ ne mɔɔ ɛdu faa azo la fa kɔkɔbɔlɛ ɛhye maa menli mɔɔ ‘bɛfa Nyamenle duma bɛka ndane adalɛ biala la.’ (Zɛk. 5:4) Ndane le edwɛkɛ mɔɔ yɛka yɛkile kɛ edwɛkɛ bie le nɔhalɛ anzɛɛ ɛwɔkɛ mɔɔ awie bɔ kɛ ɔbayɛ anzɛɛ ɔnrɛyɛ debie bie la.\n9 Saa yɛdua Gyihova duma nu yɛka ndane wɔ edwɛkɛ bie anwo a, anyebolo wɔ nu. Ɛhye a belemgbunli mɔɔ li awieleɛ mɔɔ lile ebia wɔ Gyɛlusalɛm la yɛle a. Zɛdikaya vale Gyihova hanle ndane kɛ ɔbabɛlɛ ɔ nwo aze yeamaa Babelɔn belemgbunli ne. Noko, Zɛdikaya anli ndane mɔɔ ɔhanle la azo. Ɔti, Gyihova zele ye kɛ: “Suzuamgba ala mɔɔ medame a mele tease Awulae Nyamenle ne la, mese, ɛleka holɛ ko ne mɔɔ belemgbunli ne mɔɔ ɔdonle ye ndane ne, na ɔtulule ye ngyehyɛlɛ ne la de, wɔ Babelonia suakpole ne azo la, ɛkɛ ne yɛɛ ɔbawu a.”—Yiz. 17:16.\n10 Belemgbunli Zɛdikaya vale Nyamenle duma hanle ndane, na ɛnee Gyihova anye la kɛ ɔbali zo. (2 Ek. 36:13) Noko, Zɛdikaya anli ye ɛwɔkɛ zo, ɔzele Yigyibitima kɛ bɛboa ye bɛmaa ɔde atua ɔtia Babelɔn. Noko Yigyibitima angola amboa ye.—Yiz. 17:11-15, 17, 18.\n11, 12. (a) Ndane mɔɔ anwo hyia la boni a yɛbahola yɛaha a? (b) Kɛzi ɔwɔ kɛ yɛmaa yɛnwozoyilalɛ ɛwɔkɛ ne ka yɛ ɛbɛlabɔlɛ ɛ?\n11 Gyihova tie ɛwɔkɛ mɔɔ yɛdayɛ noko yɛbɔ la. Ɔbu yɛ ndanehanlɛ kɛ anyebolo wɔ nu, na ɔwɔ kɛ yɛdi zo amaa ɔ nye alie yɛ nwo. (Edw. 76:11) Yɛbɔ ɛwɔkɛ dɔɔnwo, na mɔɔ anwo hyia kpalɛ la a le yɛ nwo zo ɛyilalɛ ɛwɔkɛ ne mɔɔ yɛbɔ Gyihova la. Bɛnwozoyilalɛ le ndane mɔɔ yɛka kɛ yɛbavi ahonle kɔsɔɔti anu yɛazonle Gyihova a.\n12 Kɛ ɔkɛyɛ na yɛahola yɛali yɛnwozoyilalɛ ndane ne azo ɛ? Yɛyia sɔnea mgbole nee ngyikyi “alehyenlɛ” biala, na yɛdua kɛzi yɛgyinla sɔnea ɛhye mɔ nloa la azo yɛkile kɛzi yɛ nee Gyihova agɔnwolɛvalɛ de la. (Edw. 61:8) Kɛ neazo la, saa ɛ gɔnwo gyimayɛvo anzɛɛ awie mɔɔ nee ye kɔ sukulu la nee yɛ di anyezohulolɛ a, duzu a ɛbayɛ a? Ɛbakpo nyɛleɛ zɔhane wɔava wɔahile kɛ ɛkulo kɛ ɛtie Gyihova ɔ? (Mrɛ. 23:26) Saa yɛwɔ abusua mɔɔ bɛnle ɛzonlenlɛ ko anu a, asoo yɛsɛlɛ Gyihova kɛ ɔboa yɛ ɔmaa yɛla Kilisiene subane mgbalɛ ali, saa bɔbɔ menli mɔɔ yɛ nee bɛ de la ɛnyɛ zɔ a? Asoo yɛsɛlɛ yɛ anwuma Selɛ ne dahuu na yɛda ye ase kɛ ɔkulo yɛ na yemaa yɛra ye tumililɛ ne abo la ɔ? Yɛnyia mekɛ yɛkenga Baebolo ne dahuu ɔ? Yɛambɔ ɛwɔkɛ kɛ yɛbayɛ ninyɛne ɛhye mɔ ɔ? Ɔwɔ kɛ yɛyɛ tieyɛ. Saa yɛyɛ dɔɔnwo wɔ Gyihova ɛzonlenlɛ nu a, ɔkile kɛ yɛkulo ye na amgba yɛyila yɛ nwo zo yɛmaa ye. Yɛ ɛzonlenlɛ ne le ɛbɛlabɔlɛ adenle, yɛnyɛ ala. Saa yɛdi nɔhalɛ yɛmaa Gyihova a, ɔbawie yɛ boɛ kenle bie.—Mɛla 10:12, 13.\n13. Duzu a yɛsukoa yɛfi Zɛkalaya yekile mɔɔ tɔ zo nsia la anu a?\n13 Zɛkalaya yekile mɔɔ tɔ zo nsia la ɛmaa yɛnwu kɛ ɔnle kɛ menli mɔɔ kulo Gyihova la wua anzɛɛ ka ndane adalɛ. Yizilayɛma anli bɛ edwɛkɛ zo, noko Gyihova amkpo bɛ. Ɔdele ngyegyelɛ mɔɔ bɛ agbɔvolɛ mɔɔ ɛbɔ bɛ ɛyia vale rale bɛ nwo zo la abo. Yeyɛ neazo yemaa yɛ ɔluakɛ ɔlile ye ɛwɔkɛ zo, na ɔbaboa yɛdayɛ noko. Adenle ko mɔɔ ɔdua zo ɔyɛ ɛhye la a le kɛ yemaa yɛnyia anyelazo kɛ ɔnrɛhyɛ ɔbaye amumuyɛyɛlɛ kɔsɔɔti yeavi azɛlɛ ye azo. Zɛkalaya yekile ne mɔɔ doa zo la maa anyelazo ɛhye anu mia.\nGYIHOVA BAYE AMUMUYƐYƐLƐ AVI ƐKƐ\n14, 15. (a) Duzu a Zɛkalaya nwunle ye wɔ ye yekile mɔɔ tɔ zo nsuu la anu a? (Nea mɔlebɛbo nvoninli 2.) (b) Raalɛ ne mɔɔ de kɛndɛne ne anu la gyi ɛkɛ maa duzu? Duzu ati a ɔwɔ kɛndɛne ne anu na bɛdua zo ɛ?\n14 Mɔɔ Zɛkalaya nwunle nwomamobɔleɛ ne mɔɔ lua anwomanyunlu la, anwumabɔvolɛ ne zele ye kɛ: “Maa ɛ nye zo na nea.” Duzu a ye yekile mɔɔ tɔ zo nsuu la ka nwolɛ edwɛkɛ a? Ɔnwunle kɛ “kɛndɛne” bie ɛlɛse. (Kenga Zɛkalaya 5:5-8.) Kɛndɛne ɛhye mɔɔ ɛnle kpole somaa la lɛ “sumi nduazo.” Mɔɔ bɛdukuele zolɛ la, Zɛkalaya nwunle kɛ “raalɛ bie de nuhua.” Anwumabɔvolɛ ne hanle kɛ, raalɛ ɛhye gyi ɛkɛ ne maa “Amumuyɛ.” Ɔzinle Zɛkalaya anwo kɛ raalɛ ne bɔle mɔdenle kɛ ɔfi kɛndɛne ne anu yeavinde la! Anwumabɔvolɛ ne zuhunle ye dole kɛndɛne ne anu na ɔhanle sumi nduazo ne ɔdole zo. Duzu a ɛhye kile a?\n15 Yekile ɛhye maa yɛnwu kɛ Gyihova ɛnlie amumuyɛyɛlɛ biala ɛndo nu wɔ ye menli avinli. Saa ɔnwu debie mɔɔ ɛnle kpalɛ la a, ɔbaye yeavi ɛkɛ ne ndɛndɛ. (1 Kɔl. 5:13) Yɛnwu ɛhye, ɔlua sumi nduazo ne mɔɔ anwumabɔvolɛ ne hanle dole kɛndɛne ne azo bieko la.\nGyihova bɔ mɔdenle biala kɛ ɔbamaa nɔhalɛ ɛzonlenlɛ nwo ade (Nea ɛdendɛkpunli 16-18)\n16. (a) Duzu a Zɛkalaya nwunle kɛ bɛyɛ kɛndɛne ne a? (Nea mɔlebɛbo nvoninli 3.) (b) Nienwu a mraalɛ ne mɔ mɔɔ lɛ ndɛbalɛ la nee kɛndɛne ne ɛlɛkɔ a?\n16 Yɛnwu mraalɛ nwiɔ bieko mɔɔ bɛlɛ ndɛbalɛ kɛ akoso ɛdeɛ ne la. (Kenga Zɛkalaya 5:9-11.) Nea kɛzi mraalɛ ɛhye mɔ le ngakyile fi raalɛ ne mɔɔ de kɛndɛne ne anu la anwo a! Mraalɛ ɛhye mɔ maanle kɛndɛne ne mɔɔ “Amumuyɛyɛlɛ” wɔ nu la zo hɔle anwuma. Nienwu a bɛ nee ye ɛlɛkɔ a? Bɛlɛfa amumuyɛyɛlɛ bɛahɔ “Babelonia.” Noko, duzu ati a bɛ nee kɛndɛne ne ɛlɛkɔ Babelonia a?\n17, 18. (a) Kɛmɔti a Babelonia a “ɔfɛta” kɛ bɛ nee “Amumuyɛyɛlɛ” kɔ ɛ? (b) Kpɔkɛ boni a ɔwɔ kɛ yɛbɔ ye wɔ amumuyɛyɛlɛ nwo a?\n17 Yizilayɛma mɔɔ ɛnee wɔ Zɛkalaya mekɛ zo la nwunle kɛ Babelonia a ɔfɛta kɛ bɛfa “Amumuyɛyɛlɛ” bɛkɔ a. Ɛnee Zɛkalaya nee ɔ gɔnwo mɔ Dwuuma ze kɛ Babelonia a amumuyɛyɛlɛ kɔ zo wɔ bɛ mekɛ zo a. Bɛdɛnlanle sua ɛhye mɔɔ ɛnee awozonlezonlenlɛ nee ninyɛndane ɛbu zo la azo, na ɛnee bɛlɛbɔ mɔdenle kɛ bɛbaho bɛatia awozonlezonlenlɛ sunsum ne alehyenlɛ biala. Nea kɛzi yekile ɛhye maanle bɛ nye liele a—ɔle ɛwɔkɛ mɔɔ kile kɛ Gyihova bamaa nɔhalɛ ɛzonlenlɛ nwo ade!\n18 Noko, yekile ne eza hakyele Dwuuma kɛ ɔwɔ kɛ bɛmaa bɛ ɛzonlenlɛ nwo te. Bɛnrɛmaa amumuyɛyɛlɛ ɛnrɛdɛnla Gyihova menli avinli ɛlɛ. Kɛkala mɔɔ yɛra Gyihova ahyehyɛdeɛ ne mɔɔ anwo te, ɛlɔlɛ wɔ nu na yɛnyia banebɔlɛ la, ɔwɔ kɛ yɛboa yɛmaa nwolɛ te. Asoo yɛ “sua” nu te? Ɔnle kɛ yɛmaa amumuyɛyɛlɛ biala tɛnla yɛ sunsum nu paladaese ne anu.\nMENLI MƆƆ ANWO TE LA DI GYIHOVA ENI\n19. Duzu a yɛsukoa yɛfi Zɛkalaya yekile ne mɔ anu ɛnɛ a?\n19 Zɛkalaya yekile mɔɔ tɔ zo nsia nee nsuu la le kɔkɔbɔlɛ kpalɛ maa bɛdabɛ mɔɔ bɛyɛ ninyɛndane la, Gyihova ɛlɛkakye bɛ kɛ ɔ nye ɛnlie ɛtaneyɛlɛ nwo. Ɔwɔ kɛ ye azonvolɛ mɔɔ lɛ ahonle kpalɛ la kyi amumuyɛyɛlɛ. Yekile ɛhye mɔ maa yɛnwu kɛ saa yɛbɔ mɔdenle kɛ yɛbayɛ mɔɔ sɔ yɛ anwuma Selɛ ne anye a, ɔnrɛzɛkye yɛ emomu ɔbabɔ yɛ nwo bane na yeayila yɛ. Nvasoɛ bara mɔdenle mɔɔ yɛlɛbɔ kɛ yɛmaa yɛ nwo ade wɔ ewiade mɔɔ ninyɛndane ɛbu zo wɔ nu la azo. Yɛbahola yɛanyia anwodozo kɛ ɔlua Gyihova moalɛ zo yɛbali konim! Kɛ ɔkɛyɛ na yɛalie yɛali kɛ nɔhalɛ ɛzonlenlɛ bahɔ zo wɔ ewiade mɔɔ amumuyɛyɛlɛ ɛbu zo wɔ nu la ɛ? Duzu a maa yɛdie yɛdi kɛ Gyihova babɔ ye ahyehyɛdeɛ ne anwo bane wɔ anwongyelelɛ kpole ne mɔɔ ɛlɛba la anu ɛ? Bɛbabua kpuya ɛhye mɔ wɔ edwɛkɛ mɔɔ doa zo la anu.\nFa nwa awie Fa nwa awie Zɛkalaya Yekile Ne Mɔ—Kɛzi Bɛfale Ɛ Nwo La\nƐBƐLABƆLƐ NU EDWƐKƐ Gyihova Ɛhulolɛdeɛyɛlɛ Maa Bɛnyia Nyilalɛ\n‘Bɛmaa Yɛhulo Yɛ Nwo Wɔ Nyɛleɛ Nee Nɔhalɛ Nu’\nNɔhalɛ Ne Ɛnva ‘Anzodwolɛ Ɛmba, Emomu Konle Dadeɛ’\nDwosefi Mɔɔ Vi Arelematia La Nyianle Akɛnrasesebɛ\nKonle Ehwili Nee Belemgbunli Kyɛlɛ Bɔ Ɛ Nwo Bane\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ October 2017\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ October 2017\nƐZINZALƐ ARANE—DEBIEZUKOALƐ ƐDEƐ October 2017


Duzu A Sunsum Nu Sonla Mɔɔ Awie Bayɛ La Kile A? | Debiezukoalɛ\nƐzinzalɛ Arane—Debiezukoalɛ Ɛdeɛ | February 2018\nKENGA YE WƆ Afrikaans Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Mumule Aneɛ Costa Rica Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Digor Douala Dutch Ecuador Mumule Aneɛ Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Mumule Aneɛ Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Bolivia) Romania Mumule Aneɛ Romanian Russia Mumule Aneɛ Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Mumule Aneɛ Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\nDuzu A Sunsum Nu Sonla Mɔɔ Awie Bayɛ La Kile A?\n“Nyamenle . . . ɛmaa bɛ kɔsɔɔti bɛnyia adwenle ko ne ala mɔɔ ɛnee Kelaese lɛ la bie.”—WLO. 15:5.\nEDWƐNE: 17, 13\nKɛ ɔkɛyɛ na yɛanwu awie mɔɔ ɔle sunsum nu sonla la ɛ?\nDuzu a yɛbahola yɛazukoa yɛavi menli mɔɔ yɛle neazo kpalɛ kɛ sunsum nu menli la ɛkɛ a?\nKɛmɔti a ɔwɔ kɛ yɛbɔ mɔdenle kɛ yɛbanyia “Kelaese adwenle” ne bie ɛ?\n1, 2. (a) Adwenle boni a menli dɔɔnwo lɛ ye wɔ sunsum nu ninyɛne mɔɔ bɛmaa yeahyia bɛ la anwo a? (b) Sunsum nu ninyɛne mɔɔ yɛbamaa yɛahyia yɛ la anwo kpuya titili boni mɔ a yɛbazuzu nwo a?\nADIEMA raalɛ ko mɔɔ wɔ Canada la ka kɛ: “Kɛmɔ sunsum nu ninyɛne hyia me la ati ɔmaa me nye die, na ɔboa me ɔmaa medi sɔnea mɔɔ meyia ye dahuu la azo.” Adiema nrenyia bie mɔɔ wɔ Brazil la ka kɛ: “Kɛmɔ yɛbɔ mɔdenle kɛ yɛbamaa sunsum nu ninyɛne ahyia yɛ la ati, yemaa yɛ nye ɛlie kpalɛ wɔ ɛvolɛ 23 mɔɔ yɛva yɛgya la anu.” Adiema bie mɔɔ vi Philippines la ka kɛ, “Kɛmɔ sunsum nu ninyɛne hyia me la ati, yemaa menyia anzodwolɛ na ɔmaa mekola me nee mediema mɔɔ vi maanle ngakyile nu la tu.”\n2 Ɔda ali kɛ, saa sunsum nu ninyɛne kyia yɛ a, ɔboa yɛ wɔ ndenle dɔɔnwo azo. Ɔti bɛmaa yɛbiza yɛ nwo kɛ, ‘Kɛ ɔkɛyɛ na yɛayɛ menli mɔɔ sunsum nu ninyɛne hyia yɛ amaa yɛanyia nyilalɛ mɔɔ bɛha nwolɛ edwɛkɛ la bie ɛ?’ Ɔti, kolaa na yɛabua zɔhane kpuya ne la, ɔwɔ kɛ yɛte mɔɔ Baebolo ne ka fale sunsum nu ninyɛne mɔɔ yɛbamaa yeahyia yɛ abo la anwo. Wɔ edwɛkɛ ɛhye anu, yɛbabua kpuya titili nsa ɛhye mɔ. (1) Saa bɛka kɛ awie le sunsum nu sonla a ɔkile duzu? (2) Neazo boni mɔ a baboa yɛ amaa yɛ sunsum nu gyinlabelɛ ne ayɛ kpalɛ a? (3) Kɛzi “Kelaese adwenle” ne mɔɔ yɛbanyia bie la baboa yɛ amaa yɛayɛ sunsum nu menli ɛ?\nSUNSUM NU SONLA A LE NWANE?\n3. Ngakyile boni a Baebolo ne ka kɛ ɔwɔ nwonane nu sonla nee sunsum nu sonla avinli a?\n3 Ɛzoanvolɛ Pɔɔlo vale “sonla mɔɔ Nyamenle sunsum ne kile ye adenle” (sunsum nu sonla) totole “sonla mɔɔ di ye atiakunluwɔzo nzi” (nwonane nu sonla) anwo boale yɛ amaa yɛanwu awie mɔɔ le sunsum nu sonla la. (Kenga 1 Kɔlentema 2:14-16.) Ngakyile boni a wɔ nu a? Bɛha nwonane nu sonla anwo edwɛkɛ kɛ, ‘ɔnlie Nyamenle sunsum ne ɔndo nu, na ɔle ngoaseasɛm ɔmaa ye; yɛɛ ɔnrɛnwu bɛ.’ Noko sunsum nu sonla a le awie mɔɔ “neɛnlea ninyɛne kɔsɔɔti anu” na ɔlɛ “Kelaese adwenle” ne bie la. Pɔɔlo maa yɛ anwosesebɛ kɛ yɛyɛ sunsum nu menli. Ndenle boni bieko azo a nwonane nu nee sunsum nu menli le ngakyile a?\n4, 5. Subane boni mɔ a nwonane nu sonla da ye ali a?\n4 Bɛmaa yɛlimoa yɛzuzu subane mɔɔ nwonane nu sonla da ye ali la anwo. Ewiade ne lɛ subane titili bie, bɛfa bɛ adwenle bɛsie bɛ nwonane nu atiakunluwɔzo zo. Pɔɔlo vɛlɛle ye kɛ, “sunsum ne mɔɔ kɛkala yɛ gyima wɔ anzosesebɛ mralɛ nu la.” (Ɛfɛ. 2:2) Sunsum ɛhye maa menli dɔɔnwo nyia subane bie—bɛdi menli dɔɔnwo ne anzi. Bɛfa bɛ adwenle bɛsie nwonane nu atiakunluwɔzo zo. Ɔti, ɔmaa menli dɔɔnwo yɛ mɔɔ bɛnea a ɔle kpalɛ ɔmaa bɛ la na bɛmbɔ mɔdenle kɛ bɛbava Nyamenle ngyinlazo ne mɔ bɛayɛ gyima. Awie mɔɔ le nwonane nu sonla anzɛɛ sunsum nu ninyɛne ɛngyia ye la dwenle kɛ ye dibilɛ, ezukoa anzɛɛ nwolɛ adenle mɔɔ ɔlɛ la hyia tɛla debie biala.\n5 Duzu bieko a bamaa yɛanwu awie mɔɔ le nwonane nu sonla la ɛ? Awie biala mɔɔ fa ɔ nwo wula “nwonane ne gyima ne mɔ” biala anu la boka nwo. (Gal. 5:19-21) Wɔ Pɔɔlo kɛlata mɔɔ limoa ɔhɛlɛle Kɔlente asafo ne la anu, ɔdiedianle subane gyɛne mɔɔ nwonane nu menli da ye ali la. Bie mɔ a le: mgbakyemgbakyenu, afoa mɔɔ bɛgyinla, manzonlehwenlɛ, bɛ gɔnwo mɔɔ bɛfa ye bɛkɔ kɔɔto, tileyɛlɛ mɔɔ bɛmbu ye bie, adidikpoku nee nzabolɛ. Saa nwonane nu sonla yia sɔnea a, ɔngola ɔ nloa gyinla. (Mrɛ. 7:21, 22) Dwuudu hanle menli mɔɔ bɛ subane ɛzɛkye bɔkɔɔ la anwo edwɛkɛ kɛ “bɛnlɛ sunsum nu gyinlabelɛ.”—Dwu. 18, 19.\n6. Kɛ ɔkɛyɛ na yɛanwu awie mɔɔ ɔle sunsum nu sonla la ɛ?\n6 Ɛnee saa bɛka kɛ awie le sunsum nu sonla a, ɔkile duzu? Awie mɔɔ le sunsum nu sonla la dwenle ɔ nee Nyamenle agɔnwolɛvalɛ ne anwo kpalɛ, ɔnle kɛ nwonane nu sonla la. Sonla zɛhae maa Nyamenle sunsum ne kile ye adenle, na ɔbɔ mɔdenle kɛ ‘ɔbazukoa Nyamenle.’ (Ɛfɛ. 5:1) Ɛhye kile kɛ bɛbɔ mɔdenle kɛ bɛbanyia Gyihova adwenle wɔ ninyɛne nwo na bɛanwu ninyɛne kɛ mɔɔ Gyihova nwu ye la. Bɛze Nyamenle kpalɛ. Bɛnle kɛ awie mɔɔ ɔndwenle sunsum nu ninyɛne nwo la, bɛbɔ mɔdenle kɛ bɛbava Gyihova ngyinlazo ne mɔ bɛabɔ bɛ ɛbɛla. (Edw. 119:33; 143:10) Kɛ anrɛɛ ɔbava ye adwenle yeazie nwonane ne gyima azo la, awie mɔɔ sunsum nu ninyɛne hyia ye la bɔ mɔdenle kɛ ɔbala “sunsum ne ma” ali. (Gal. 5:22, 23) Amaa yɛade edwɛkɛ “sunsum nu ninyɛne hyia ye” abo kpalɛ la, fa ɛhye kɛ neazo: Bɛka awie mɔɔ ze gualilɛ nye zo kpalɛ la anwo edwɛkɛ kɛ yebe wɔ gualilɛ nu. Zɔhane ala a yɛkola yɛka kɛ awie mɔɔ sunsum nu ninyɛne hyia ye la dwenle sunsum nu ninyɛne nwo a.\n7. Duzu a Baebolo ne ka ye wɔ menli mɔɔ sunsum nu ninyɛne hyia bɛ la anwo a?\n7 Gyisɛse hanle kɛ, menli mɔɔ sunsum nu ninyɛne hyia bɛ la anye die. Mateyu 5:3 ka kɛ: “Anyelielɛ a le bɛdabɛ mɔɔ bɛze bɛ sunsum nu ngyianlɛ la, ɔluakɛ anwuma Belemgbunlililɛ ne le bɛ ɛdeɛ.” Wulomuma 8:6 ka nvasoɛ mɔɔ wɔ sunsum nu ninyɛne mɔɔ yɛbamaa yɛahyia yɛ la anwo edwɛkɛ kɛ: “Adwenle mɔɔ gyi nwonane nu ninyɛne zo la wie ewule na adwenle mɔɔ gyi sunsum nu ninyɛne zo la wie ngoane nee anzodwolɛ.” Saa yɛmaa sunsum nu ninyɛne kyia yɛ a, ɔbamaa anzodwolɛ ara yɛ nee Nyamenle avinli kɛkala na yɛanyia anyelazo kɛ yɛbadɛnla aze dahuu kenle bie.\n8. Duzu ati a ɔwɔ kɛ yɛbɔ mɔdenle amaa yɛ sunsum nu gyinlabelɛ ne ayɛ kpalɛ dahuu ɛ?\n8 Noko yɛde ewiade ɛtane nu. Kɛmɔ menli da subane ɛtane ali wɔ ɛleka biala la ati, ɔwɔ kɛ yɛbɔ mɔdenle kpalɛ kɛ yɛbamaa yɛ sunsum nu gyinlabelɛ ayɛ kpalɛ na yɛabɔ nwolɛ bane. Saa awie sunsum nu gyinlabelɛ ne sɛkye a, ewiade ne bamaa yeanyia ye subane ne nee ye adwenle ne bie. Duzu a bahola aboa yɛ amaa ɛhye anzi a? Kɛ ɔkɛyɛ na yɛanyia anyuhɔlɛ wɔ sunsum nu ɛ?\nNEAZO NGAKYILE MƆƆ ƆWƆ KƐ YƐSUKOA\n9. (a) Duzu a bahola aboa yɛ amaa yɛanyia anyuhɔlɛ wɔ sunsum nu a? (b) Nwane mɔ a yɛbazuzu bɛ neazo ne anwo a?\n9 Saa kakula nea mɔɔ ye awovolɛ yɛ la na ɔsukoa bɛ neazo kpalɛ ne a ɔbanyi yeayɛ kpanyinli kpalɛ. Zɔhane ala a yɛbahola yɛanyia anyuhɔlɛ wɔ sunsum nu ɔlua neazo mɔɔ bɛdabɛ mɔɔ bɛle sunsum nu menli yɛ mɔɔ yɛbazukoa la. Noko, bɛdabɛ mɔɔ bɛdi bɛ atiakunluwɔzo nzi la neazo ne le kɔkɔbɔlɛ maa yɛ. (1 Kɔl. 3:1-4) Baebolo ne ka neazo nwiɔ ne anwo edwɛkɛ. Noko, kɛmɔ yɛkulo kɛ yɛ nee Nyamenle agɔnwolɛvalɛ ne anu mia kpalɛ la ati, bɛmaa yɛnlea bɛdabɛ mɔɔ bɛyɛle neazo kpalɛ mɔɔ yɛbahola yɛazukoa bɛ la. Yɛbazuzu neazo mɔɔ Gyekɔbo, Mɛle nee Gyisɛse yɛle la anwo.\nDuzu a yɛbahola yɛazukoa yɛavi Gyekɔbo neazo ne anu a? (Nea ɛdendɛkpunli 10)\n10. Kɛzi Gyekɔbo hilele kɛ ɔle sunsum nu sonla ɛ?\n10 Mɔɔ limoa, yɛnlea Gyekɔbo neazo ne. Kɛ mɔɔ ɔde wɔ yɛ nuhua dɔɔnwo anwo la, ɛnee ɛbɛlabɔlɛ ɛnla aze ɛmmaa Gyekɔbo. Ɛnee ɔ diema Yisɔ kulo kɛ ɔku ye. Ɔ ye papa bɔle mɔdenle kɛ ɔbasisi ye fane dɔɔnwo. Ɔnva nwo kɛ ɛnee Gyekɔbo nee bɛdabɛ mɔɔ bɛle nwonane nu menli a de la, ɛnee ɔle sunsum nu sonla. Diedi mɔɔ Gyekɔbo nyianle ye wɔ ɛwɔkɛ mɔɔ Gyihova bɔle Ebileham anu la hɔle zo yɛle se. Ɛnee Gyekɔbo ze kɛ zɔhane ɛwɔkɛ ne mɔɔ bara nu la balua ye abusua ne azo, ɔti ɔnleanle bɛ boɛ. (Mɔl. 28:10-15) Gyekɔbo edwɛkɛ nee ye nyɛleɛ hilele kɛ ɔze Nyamenle ngyinlazo ne mɔ nee ye ɛhulolɛdeɛ. Kɛ neazo la, mɔɔ Gyekɔbo dele nganeɛ kɛ Yisɔ kulo kɛ ɔku ye la, ɔhanle ɔhilele Nyamenle kɛ: “Mesɛlɛ wɔ, die me . . . Ɛhanle kɛ, ‘Mebayɛ wɔ boɛ na meamaa ɛ bo zo amra anwo azo kɛ ɛnweazo anwea.’” (Mɔl. 32:6-12) Ɔda ali kɛ, ɔnyianle diedi wɔ ɛwɔkɛ mɔɔ Gyihova bɔle ɔ nee ɔ nlenyia mɔ la anu, na ɛnee ɔkulo kɛ ɔmaa ye nyɛleɛ nee Nyamenle ɛhulolɛdeɛ nee ye bodane yia.\nDuzu a yɛbahola yɛazukoa yɛavi Mɛle neazo ne anu a? (Nea ɛdendɛkpunli 11)\n11. Duzu a kile kɛ ɛnee Mɛle le sunsum nu sonla ɛ?\n11 Akee maa yɛzuzu Mɛle neazo ne noko anwo. Duzu ati a Gyihova kpale Mɛle kɛ Gyisɛse mame ɛ? Ɔda ali kɛ ɛnee sunsum nu ninyɛne hyia ye la ati ɔ. Kɛzi yɛkola yɛnwu ye ɛ? Ayɛlɛyelɛ edwɛkɛ mɔɔ yɛ anyelielɛ mɔɔ ɔhanle wɔ mekɛ mɔɔ ɔhɔkpɔlale ye mbusuafoɔ Zɛkalaya nee Ɛlezabɛte la maa yɛnwu kɛ ɛnee ye sunsum nu gyinlabelɛ le kpalɛ. (Kenga Luku 1:46-55.) Edwɛkɛ mɔɔ Mɛle hanle la kile kɛ ɛnee ɔ nye die Nyamenle Edwɛkɛ ne anwo kpalɛ yɛɛ ɛnee ɔze Hibulu Ngɛlɛlera ne anu edwɛkɛ kpalɛ. (Mɔl. 30:13; 1 Sa. 2:1-10; Mal. 3:12) Eza yɛ ye nzonlɛ kɛ, ɛnee bɔ zo mɔɔ ɔ nee Dwosefi bɛgya fofolɛ a, noko bɛanyia nla nu ngitanwolilɛ biala kɔkpula kɛ bɛwole Gyisɛse la. Duzu a ɛnee ɛhye kile a? Ɔkile kɛ ɛnee Gyihova ɛhulolɛdeɛ nwo hyia bɛ mu nwiɔ kpole kpalɛ tɛla bɛ atiakunluwɔzo mɔɔ bɛbali ɔ nzi la. (Mat. 1:25) Mekɛ ɛlɛkɔ la, Mɛle yɛle mɔɔ ɛlɛkɔ zo wɔ Gyisɛse ɛbɛlabɔlɛ nu la nzonlɛ na ɔdiele nrɛlɛbɛ edwɛkɛ mɔɔ ɔhanle la kpalɛ. Eza ‘ɔvale edwɛkɛ ɛhye mɔ amuala ɔziele ye ahonle nu kpalɛ.’ (Luku 2:51) Ɔda ali kɛ ɛnee ɔ nye die ɛwɔkɛ ngakyile mɔɔ Nyamenle ɛbɔ ye wɔ Mɛzaya ne anwo la anwo. Asoo Mɛle neazo ne ɛmboa yɛ ɔmmaa yɛndwenle kɛzi yɛbava Nyamenle ɛhulolɛdeɛyɛlɛ yɛalimoa yɛ ɛbɛlabɔlɛ nu la anwo ɔ?\n12. (a) Adenle boni azo a Gyisɛse zɔho ɔ Ze a? (b) Kɛzi yɛbahola yɛazukoa Gyisɛse neazo ne ɛ? (Nea mɔlebɛbo nvoninli ne.)\n12 Noko, wɔ menli mɔɔ dɛnlanle aze kɔsɔɔti la anu, nuhua ne boni a yɛle neazo mɔɔ di munli kɛ sunsum nu sonla ɛ? Yemɔ a le Gyisɛse. Wɔ ye ɛbɛlabɔlɛ nee ye ɛzonlenlɛ gyima ne kɔsɔɔti anu, ɔhilele kɛ ɔkulo kɛ ɔsukoa ɔ Ze, Gyihova. Ɔmaanle ye adwenle, nganeɛdelɛ nee nyɛleɛ nee Nyamenle ɛhulolɛdeɛ nee ye ngyinlazo ne mɔ yiale. (Dwɔn 8:29; 14:9; 15:10) Kɛ neazo la, fa kɛzi Ayezaya hanle Gyihova anwunvɔnezelɛ ne anwo edwɛkɛ la toto mɔɔ Maake hanle vanenle Gyisɛse nganeɛdelɛ nwo la anwo. (Kenga Ayezaya 63:9; Maake 6:34.) Asoo yɛsukoa Gyisɛse na yɛsiezie yɛ nwo kɛ dahuu yɛbaze menli mɔɔ hyia moalɛ la anwunvɔne ɔ? Bieko, Gyisɛse dule ɔ nwo maanle bɔle edwɛkpa ne nolo na ɔhilehilele awie mɔ. (Luku 4:43) Nganeɛdelɛ nee nyɛleɛ ɛhye mɔ kɔsɔɔti kile kɛ awie le sunsum nu sonla.\n13, 14. (a) Duzu a yɛbahola yɛazukoa yɛavi menli mɔɔ bɛle sunsum nu menli la ɛkɛ ɛnɛ a? (b) Maa neazo.\n13 Ɛnɛ, yɛlɛ mediema mrenyia nee mraalɛ dɔɔnwo mɔɔ sunsum nu ninyɛne hyia bɛ na bɛlɛbɔ mɔdenle kɛ bɛbazukoa Kelaese la. Bie a ɛbanwu kɛ bɛbɔ mɔdenle wɔ ɛzonlenlɛ gyima ne anu, bɛdie nyɛvolɛ yɛɛ bɛse anwunvɔne kpalɛ. Bɛnli munli ɛdeɛ, noko bɛbɔ mɔdenle kpalɛ kɛ bɛbanyia subane mgbalɛ na bɛayɛ mɔɔ Gyihova kulo kɛ bɛyɛ la. Rachel, adiema raalɛ bie mɔɔ wɔ Brazil la ka kɛ: “Ɛnee mekulo kɛ mesiezie me nwo kɛ mɔɔ ewiade ne anu amra yɛ la. Ɔti, ɛnee menziezie me nwo kpalɛ. Noko nɔhalɛ ne mɔɔ menzukoale la maanle menyɛle nzenzaleɛ mɔɔ fɛta la, amaa meayɛ sunsum nu sonla. Nzenzaleɛ mɔɔ menyɛle la ɛnla aze, noko me nye liele yɛɛ me ɛbɛlabɔlɛ gyinlanle kpɔkɛ zo.”\n14 Asolo Reylene mɔɔ vi Philippines la ngyegyelɛ ɛdeɛ ne. Ɔvale ye adwenle ɔziele nwoma kpole ɛzukoalɛ nee gyima kpalɛ zo amaa yealie duma. Ɔka kɛ: “Me adwenle bɔle ɔ bo kɛ ɔfi sunsum nu ninyɛne zo. Noko, menwunle kɛ debie ɛlɛminli wɔ me ɛbɛlabɔlɛ nu, debie mɔɔ anwo hyia kpalɛ tɛla me gyima la. Ɔti, menvale me adwenle menziele Gyihova ɛzonlenlɛ zo bieko.” Ɔvi mekɛ zɔhane, Reylene ɛmaa ye neazo ɛhile kɛ ɔlɛ Gyihova ɛwɔkɛ mɔɔ wɔ Mateyu 6:33, 34 la anu diedi. Ɔka kɛ: “Meze ye wienyi kɛ Gyihova banlea me!” Bie a ɛze menli mɔɔ ɛlɛyɛ neazo zɛhae la bie mɔ wɔ wɔ asafo ne anu. Asoo debie ɛnga yɛ kɛ yɛzukoa nɔhavoma ɛhye mɔ wɔ mekɛ mɔɔ bɛlɛtoa Kelaese la ɔ?—1 Kɔl. 11:1; 2 Tɛs. 3:7.\nNYIA “KELAESE ADWENLE NE” BIE\n15, 16. (a) Amaa yɛayɛ kɛ Kelaese la, duzu a ɔwɔ kɛ yɛyɛ a? (b) Kɛ ɔkɛyɛ na yɛanyia “Kelaese adwenle” ne bie ɛ?\n15 Kɛ ɔkɛyɛ na yɛdayɛ mumua ne yɛahola yɛazukoa Kelaese ɛ? Baebolo ne ka ye wɔ 1 Kɔlentema 2:16 kɛ yɛnyia “Kelaese adwenle” ne bie. Yɛɛ Wulomuma 15:5 ka kɛ, yɛnyia “adwenle ko ne ala mɔɔ ɛnee Kelaese lɛ la bie.” Ɔti amaa yɛayɛ kɛ Kelaese la, ɔwɔ kɛ yɛsukoa kɛ yɛbadwenle, yɛade nganeɛ na yɛayɛ yɛ ninyɛne kɛ ɔdaye la. Gyisɛse dwenlenle agɔnwolɛvalɛ mɔɔ ɔ nee Nyamenle lɛ la anwo ɔdɛlale debie biala. Ɔti saa yɛsukoa Gyisɛse a, ɔbamaa yɛayɛ kɛ Gyihova la. Yemɔti a nwolɛ hyia kɛ yɛbanyia Gyisɛse adwenle ne bie la.\n16 Kɛzi yɛbahola yɛayɛ ɛhye ɛ? Gyisɛse ɛdoavolɛma ne nwunle nwanwane gyima mɔɔ ɔyɛle, bɛdiele ɛdendɛlɛ mɔɔ ɔmaanle, bɛnwunle kɛzi ɔ nee menli ngakyile lile nee kɛzi ɔvale Nyamenle ngyinlazo ɔbɔle ye ɛbɛla la. Bɛhanle kɛ: “Yɛdi ninyɛne mɔɔ ɔyɛle . . . la kɔsɔɔti anwo daselɛ.” (Gyi. 10:39) Noko yɛmɛ yɛngola yɛnva yɛ nye yɛnnwu ye. Noko yɛlɛ Edwɛkpa mbuluku ne mɔ mɔɔ boa yɛ ɔmaa yɛnwu ye kpalɛ la. Saa yɛkenga Mateyu, Maake, Luku nee Dwɔn mbuluku ne mɔ na yɛdwenledwenle nwo a, ɔbamaa yɛanwu kɛzi Gyisɛse dwenle la kpalɛ. Ɛhye baboa yɛ amaa yɛali “ɔ gyakɛ anzi pɛpɛɛpɛ” na “yɛava adwenle ko ne ala yɛaziezie yɛ nwo” kɛmɔ Kelaese yɛle la.—1 Pita 2:21; 4:1.\n17. Saa yɛdwenle kɛ Kelaese a, kɛzi ɔbaboa yɛ ɛ?\n17 Saa yɛsukoa kɛ yɛbadwenle kɛ Kelaese a, kɛzi ɔbaboa yɛ ɛ? Kɛmɔ aleɛ kpalɛ maa sonlabaka ne nyia anwosesebɛ la, saa yɛsukoa kɛ yɛbanyia Kelaese adwenle ne bie a, yɛ sunsum nu gyinlabelɛ ne bayɛ kpalɛ. Ngyikyingyikyi, yɛbanwu mɔɔ anrɛɛ Kelaese bayɛ ye wɔ tɛnlabelɛ biala anu la. Ɛhye bamaa yɛazi kpɔkɛ mɔɔ yɛ adwenle ɛnrɛbua yɛ fɔlɛ na Nyamenle anye alie nwo la. Asoo ɛnlie ɛndo nu kɛ nvasoɛ ɛhye mɔ ati, ɔwɔ kɛ ‘ɛsukoa Awulae Gyisɛse Kelaese ɔ’?—Wlo. 13:14.\n18. Duzu a wɔzukoa wɔvi sunsum nu sonla mɔɔ ɛbayɛ mɔɔ yɛzuzu nwolɛ la anu a?\n18 Yɛzuzu mɔɔ awie yɛ a ɔkile kɛ ɔle sunsum nu sonla la anwo. Eza yɛnwu kɛ yɛbahola yɛazukoa menli mɔɔ yɛle neazo kpalɛ kɛ sunsum nu menli la. Awieleɛ bɔkɔɔ ne, yɛzukoa kɛzi awie nyia “Kelaese adwenle” ne bie a, ɔbamaa yeanyia anyuhɔlɛ kɛ sunsum nu sonla la. Noko, ninyɛne dɔɔnwo wɔ ɛkɛ mɔɔ yɛbahola yɛazukoa a. Kɛ neazo la, kɛ ɔkɛyɛ na yɛanwu ye kɛ yɛ sunsum nu gyinlabelɛ ne le kpalɛ ɛ? Duzu bieko a yɛbahola yɛayɛ amaa yɛanyia ye a? Na kɛzi yɛ sunsum nu gyinlabelɛ ne ka yɛ ɛbɛlabɔlɛ alehyenlɛ biala ɛ? Edwɛkɛ mɔɔ doa zo la babua kpuya ɛhye mɔ.\nSukoa Nowa, Daneɛle Nee Dwobu Diedi Nee Bɛ Tieyɛ Ne\nAsoo Ɛze Gyihova Kɛ Mɔɔ Ɛnee Nowa, Daneɛle Nee Dwobu Ze Ye La?\nƐBƐLABƆLƐ NU EDWƐKƐ Gyihova Kola Yɛ Debie Biala\nNyia Anyuhɔlɛ Kɛ Sunsum Nu Sonla!\nYƐ TETEDWƐKƐ Bagua Nu Ɛdendɛlɛ Maanle Edwɛkpa Ne Dɛlɛle Wɔ Ireland\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ February 2018\nƐZINZALƐ ARANE—DEBIEZUKOALƐ ƐDEƐ February 2018


Ɛzɛdɔso 6 | Yintanɛte Zo Baebolo | Ewiade Fofolɛ Ngilebɛbo\nBɛbɔle bɛ ɛwɔkɛ bieko kɛ bɛbanyia fanwodi (1-13)\nƐnee bɛnze Gyihova duma ne kpalɛ (2, 3)\nMosisi nee Aalɔn abusua ɛlɔnwɔne ne (14-27)\nMosisi bahɔ Falo anyunlu bieko (28-30)\n6 Yemɔti Gyihova zele Mosisi kɛ: “Akee ɛbanwu debie mɔɔ mebava meayɛ Falo la.+ Ɛsalɛ mɔɔ tumi wɔ nu la baholo ɔ nwo zo na yeamaa Yizilayɛma ahɔ, yɛɛ ɛsalɛ mɔɔ tumi wɔ nu la baha ye yeamaa yeavoa bɛ yeavi ye azɛlɛ ne azo.”+ 2 Akee Nyamenle zele Mosisi kɛ: “Medame a mele Gyihova a. 3 Ɛnee meye me nwo mekile Ebileham, Ayezeke nee Gyekɔbo kɛ Nyamenle Tumivolɛ Bedevinli,+ noko me duma Gyihova ne ɛdeɛ,+ meammaa bɛanva bɛannwu me.+ 4 Eza me nee bɛ yɛle ngyekyeleɛ kɛ mebava Keena azɛlɛ ne mɔɔ bɛdɛnlanle zolɛ kɛ nyɛvolɛ la meamaa bɛ.+ 5 Mede Yizilayɛma mɔɔ Yigyibitima ɛyɛ bɛ ngɛkɛlɛ la nyane ɛzunlɛ ne, na mehakye me ngyekyeleɛ ne.+ 6 “Zɔhane ati, ka kile Yizilayɛma kɛ: ‘Medame a mele Gyihova a, na mebaye bɛ meavi Yigyibitima adesoa ne abo na mealie bɛ meavi akɛlɛzonlenlɛ nu,+ na mebava ɛsalɛ mɔɔ tumi wɔ nu la nee ndɛnebualɛ kpole mealie bɛ.+ 7 Na mebava bɛ meayɛ me menli, yɛɛ mebayɛ bɛ Nyamenle,+ na bɛbanwu kɛ medame a mele Gyihova bɛ Nyamenle ne mɔɔ ɛye bɛ ɛvi Yigyibiti adesoa ne abo la. 8 Na mebava bɛ meara azɛlɛ ne mɔɔ menganle nwolɛ ndane* kɛ mebava meamaa Ebileham, Ayezeke nee Gyekɔbo la azo; na mebava meamaa bɛ na yeayɛ bɛ agyapadeɛ.+ Medame a mele Gyihova a.’”+ 9 Nzinlii, Mosisi hanle nrɛlaleɛ ne hilele Yizilayɛma, noko bɛandie Mosisi ɔlua bɛ sa nu mɔɔ ɛdo nee akɛlɛzonlenlɛ nu gyima ɛsesebɛ ne ati.+ 10 Akee Gyihova hanle hilele Mosisi kɛ: 11 “Kɔha kile Falo, Yigyibiti belemgbunli ne kɛ ɔmaa Yizilayɛma ɛvi ye azɛlɛ ne azo ɛhɔ.” 12 Noko akee, Mosisi buale Gyihova kɛ: “Nea! Yizilayɛma andie me;+ na kɛ ɔkɛyɛ na Falo adie me wɔ mekɛ mɔɔ metendɛ a mefɛ* la ɛ?”+ 13 Na Gyihova hanle edwɛkɛ mɔɔ ɔwɔ kɛ Mosisi nee Aalɔn ka kile Yizilayɛma nee Falo, Yigyibiti belemgbunli ne la bieko hilele bɛ, amaa yeaye Yizilayɛma yeavi Yigyibiti azɛlɛ zo. 14 Menli mɔɔ le bɛ papa mɔ sua nu mbusua mgbanyima la ɛne: Yizilayɛ ara kpanyinli Wulubɛn amra mrenyia+ a le Heenɔko, Palu, Hɛzelɔn yɛɛ Kaamae.+ Wulubɛn abusua ne abozoamra ɛne. 15 Semɛyɔn amra mrenyia a le Gyɛmuwɛle, Gyeemen, Ohade, Gyeeken, Zohaa yɛɛ Hyeewɛle mɔɔ ye mame le Keenanli la.+ Semɛyɔn abusua ne abozoamra ɛne. 16 Livae amra mrenyia ne mɔ aluma,+ kɛ mɔɔ bɛ abusua ɛlɔnwɔne ne de la ɛne: Gɛhyɔn, Kohate nee Mɛlɛlae.+ Livae ngoane mekɛ kɔsɔɔti yɛle ɛvolɛ 137. 17 Gɛhyɔn amra mrenyia a le Lebenae nee Hyemɛyae, kɛ mɔɔ bɛ mbusua ne mɔ de la.+ 18 Kohate amra mrenyia a le Amelam, Yezehaa, Hibulɔn yɛɛ Ɛzeɛle.+ Kohate ngoane mekɛ kɔsɔɔti yɛle ɛvolɛ 133. 19 Mɛlɛlae amra mrenyia a le Maalae nee Muhyae. Ɛhye a le Livae abusua ne abozoamra, kɛ mɔɔ bɛ abusua ɛlɔnwɔne ne de la.+ 20 Amelam gyale ye papa adiema raalɛ Dwɔkɛbɛde.+ Ɔ nee ye wole Aalɔn nee Mosisi.+ Amelam ngoane mekɛ kɔsɔɔti yɛle ɛvolɛ 137. 21 Yezehaa amra mrenyia a le Kɔla,+ Nifɛge nee Zekelae. 22 Ɛzeɛle amra mrenyia a le Mehyeeyɛle, Ɛlezeefan+ nee Setelae. 23 Akee Aalɔn gyale Amenadabe ara raalɛ Yilaehyɛba, Nahyɔn adiema raalɛ ne.+ Ɔ nee ye wole Needabe, Abaehu, Ɛlieza yɛɛ Yetamaa.+ 24 Kɔla amra mrenyia a le Asɛ, Ɛlekeena nee Abayasafe.+ Kɔla abusua ne abozoamra ɛne.+ 25 Aalɔn ara Ɛlieza+ gyale Puteɛle amra mraalɛ ne mɔ ko. Ɔ nee ye wole Fenɛhaze.+ Livae abusua ne mbusua mgbanyima ɛne, kɛ mɔɔ bɛ abusua ɛlɔnwɔne ne de la.+ 26 Aalɔn nee Mosisi ɛhye a Gyihova hanle hilele bɛ kɛ: “Bɛye Yizilayɛma ekpunli ekpunli ne* bɛvi Yigyibiti azɛlɛ zo” la.+ 27 Bɛdabɛ a bɛ nee Falo, Yigyibiti belemgbunli ne dendɛle kɛ ɔmaa Yizilayɛma ɛvi Yigyibiti azɛlɛ ne azo la. Mosisi nee Aalɔn ɛhye ɔ.+ 28 Kenle mɔɔ Gyihova nee Mosisi dendɛle wɔ Yigyibiti azɛlɛ zo la, 29 Gyihova zele Mosisi kɛ: “Medame a mele Gyihova a. Ka edwɛkɛ biala mɔɔ melɛka meahile wɔ la kile Falo, Yigyibiti belemgbunli ne.” 30 Akee Mosisi hanle hilele Gyihova kɛ: “Nea! Metendɛ a mefɛ,* ɔti kɛ ɔkɛyɛ na Falo adie me ɛ?”+\n^ Hibulu aneɛ nu, “memaanle me sa zo.”\n^ Hibulu aneɛ nu, “bɛtɛpɛle me nloa azo nwoma.”\n^ Hibulu aneɛ nu, “kɛ mɔɔ bɛ ɛlɔne ne de la.”


Nɔmbɛse 23 | Yintanɛte Zo Baebolo | Ewiade Fofolɛ Ngilebɛbo\nBeelam nrɛlaleɛ mɔɔ limoa (1-12)\nBeelam nrɛlaleɛ mɔɔ tɔ zo nwiɔ (13-30)\n23 Akee Beelam zele Beelake kɛ: “Si afɔlemokyea nsuu wɔ ɛke na siezie nlankɛ nyinli nsuu+ yɛɛ mboane nyinli nsuu maa me.” 2 Ɛkɛ ne ala Beelake yɛle mɔɔ Beelam hanle la. Na Beelake nee Beelam vale ɛnlankɛ nyinli ko nee boane nyinli ko bɔle afɔle wɔ afɔlemokyea ko biala azo.+ 3 Akee Beelam zele Beelake kɛ: “Gyinla wɔ ɛyelalɛ afɔlebɔdeɛ ne anwo wɔ ɛke na meba. Bie a Gyihova nee me badendɛ. Debie biala mɔɔ ɔbala ye ali yeahile me la, mebaha meahile wɔ.” Yemɔti ɔhɔle boka bie azo. 4 Akee Nyamenle nee Beelam dendɛle,+ na Beelam zele Ye kɛ: “Meziezie afɔlemokyea nsuu ne na meva ɛnlankɛ nyinli ko yɛɛ boane nyinli ko mebɔ afɔle wɔ ko biala azo.” 5 Gyihova vale ye edwɛkɛ ne duale Beelam anloa kɛ:+ “Sia kɔ Beelake anwo lɔ na kɔha edwɛkɛ ɛhye kile ye.” 6 Yemɔti ɔziale na ɔranwunle kɛ Beelake nee Mowabe mgbanyima ne mɔ amuala gyi ye ɛyelalɛ afɔlebɔdeɛ ne anwo. 7 Akee ɔhanle nrɛlaleɛ ɛhye:+ “Mowabe Belemgbunli Beelake ɛrava me wɔ Elam,+Wɔ aduduleɛ awoka ne mɔ azo kɛ: ‘Bɛla na bawa Gyekɔbo amonle maa me. Ɛhɛe, bɛla na babua Yizilayɛ fɔlɛ.’+ 8 Kɛ ɔkɛyɛ na meawa menli mɔɔ Nyamenle ɛtɛwale bɛ amonle la amonle ɛ? Yɛɛ kɛ ɔkɛyɛ na meabua menli mɔɔ Gyihova ɛtɛbuale bɛ fɔlɛ la fɔlɛ ɛ?+ 9 Megyi bodane ne mɔ azo a menwu bɛ,Yɛɛ megyi awoka ne mɔ azo a menwu bɛ. Bɛle menli mɔɔ bɛ ngome bɛde a;+Bɛmbu bɛ nwo kɛ bɛboka maanle maanle ne mɔ anwo.+ 10 Nwane a bahola adia Gyekɔbo munlutu ne+Anzɛɛ yeadia Yizilayɛ ngyɛnu nna anu ko bɔbɔ a? Maa menwu* tenlenema ewule,Na maa me awieleɛ ɛyɛ kɛ bɛ ɛdeɛ ne la.” 11 Na Beelake zele Beelam kɛ: “Duzu a wɔva wɔyɛ me la? Menvale wɔ membale kɛ ɛrawa me kpɔvolɛma amonle, noko wɔyila bɛ kosoɛɛ.”+ 12 Ɔbuale kɛ: “Ɔnle kɛ meka mɔɔ Gyihova ɛva ɛdua me nloa la ɔ?”+ 13 Beelake zele ye kɛ: “Mesɛlɛ wɔ, maa yɛhɔ ɛleka fofolɛ mɔɔ ɛgyi a ɛbanwu bɛ la. Ɛbanwu bɛ nuhua ekyi bie ala; ɛnrɛnwu bɛ muala. Wa bɛ amonle wɔ ɛkɛ ne maa me.”+ 14 Ɔti ɔvale ye ɔhɔle Zofem azɛlɛ ne mɔɔ wɔ Pesega+ ati zo la azo, na ɔzile afɔlemokyea nsuu, na ɔvale ɛnlankɛ nyinli ko yɛɛ boane nyinli ko ɔbɔle afɔle wɔ afɔlemokyea ko biala azo.+ 15 Yemɔti Beelam zele Beelake kɛ: “Gyinla wɔ ɛyelalɛ afɔlebɔdeɛ ne anwo wɔ ɛke na me nee Ye kadendɛ wɔ nehane.” 16 Na Gyihova nee Beelam dendɛle na ɔvale edwɛkɛ ɛhye ɔduale ɔ nloa:+ “Sia kɔ Beelake anwo lɔ na kɔha edwɛkɛ ɛhye kile ye.” 17 Yemɔti ɔziale ɔrale Beelake anwo ɛkɛ na ɔnwunle kɛ ɔ nee Mowabe mgbanyima ne mɔ gyi ye ɛyelalɛ afɔlebɔdeɛ ne anwo ɛlɛkendɛ. Beelake bizale ye kɛ: “Duzu edwɛkɛ a Gyihova ɛha a?” 18 Akee ɔhanle nrɛlaleɛ ɛhye:+ “Beelake, dwazo na tie. O Zepɔ ara nrenyia, tie me. 19 Nyamenle ɛnle kɛ sonla na yeabɔ adalɛ,+Yɛɛ ɔnle kɛ sonla ra mɔɔ kakyi ye adwenle* la.+ Saa ɔka kɛ ɔyɛ debie a, ɔnrɛyɛ ɔ? Saa ɔtendɛ a, ɔnrɛli nwolɛ gyima ɔ?+ 20 Nea! Bɛvɛlɛ me kɛ menyila;Kɛkala yeyila,+ na menrɛhola menrɛhakyi ye.+ 21 Ɔmmaa ngonyia tumi biala ɛnga Gyekɔbo,Yɛɛ ɔmmaa ngyegyelɛ biala ɛndo Yizilayɛ. Gyihova ye Nyamenle ne nee bɛ lua,+Yɛɛ bɛye ye ayɛlɛ kpole kɛ ɔle belemgbunli wɔ bɛ avinli. 22 Nyamenle nee bɛ vi Yigyibiti ɛlɛba.+ Ɔle kɛ ɛbɔ nu ɛnlankɛ nyinli mɛne ɔmaa bɛ.+ 23 Ɔluakɛ sili biala ɛngola Gyekɔbo,+Yɛɛ abisadeɛ biala ɛngola Yizilayɛ.+ Mekɛ ɛhye anu bɛbaha Gyekɔbo nee Yizilayɛ anwo edwɛkɛ kɛ: ‘Nea mɔɔ Nyamenle ɛyɛ la!’ 24 Yizilayɛ maanle ne badwazo kɛ awenade,Na yeamaa ɔ nwo zo kɛ awenade la.+ Ɔnrɛla kɔkpula kɛ ɔbali nane mɔɔ yehye ye laNa yeanlo mɔɔ yehu bɛ la mogya.” 25 Akee Beelake zele Beelam kɛ: “Saa ɛnrɛhola ɛnrɛwa ye amonle a, ɛnee noko mmayila ye.” 26 Beelam buale Beelake kɛ: “Meanga meangile wɔ kɛ, ‘Mebayɛ debie biala mɔɔ Gyihova kɛha la’ ɔ?”+ 27 Beelake zele Beelam kɛ: “Mesɛlɛ wɔ, maa menva wɔ mengɔ ɛleka fofolɛ. Bie a ɔbazɔ nɔhalɛ Nyamenle ne anye kɛ ɛbawa ye amonle wɔ ɛkɛ ne wɔamaa me.”+ 28 Yemɔti Beelake vale Beelam hɔle Piyɔ mɔɔ anye kile Gyehyaemɔn*+ la azo. 29 Akee Beelam zele Beelake kɛ: “Si afɔlemokyea nsuu wɔ ɛke, na siezie nlankɛ nyinli nsuu yɛɛ mboane nyinli nsuu maa me.”+ 30 Ɔti Beelake yɛle mɔɔ Beelam hanle la, na ɔvale ɛnlankɛ nyinli ko nee boane nyinli ko ɔbɔle afɔle wɔ afɔlemokyea ko biala azo.\n^ Anzɛɛ “me ɛkɛla ɛwu.”\n^ Anzɛɛ “mɔɔ nu ɔ nwo.”


Nyia Anyuhɔlɛ Kɛ Sunsum Nu Sonla! | Debiezukoalɛ\n“Bɛhɔ zo bɛmaa sunsum ne ɛhile bɛ adenle.”—GAL. 5:16.\nEDWƐNE: 22, 75\nDuzu a ɔwɔ kɛ yɛsuzu nwo wɔ mekɛ mɔɔ yɛlɛneɛnlea yɛ sunsum nu gyinlabelɛ ne anu la ɛ?\nDuzu a ɔwɔ kɛ yɛyɛ amaa yɛanyia anyuhɔlɛ kɛ sunsum nu menli ɛ?\nKɛzi Kelaese adwenle ne bie mɔɔ ɛbanyia la baha wɔ ɛbɛlabɔlɛ alehyenlɛ biala ɛ?\n1, 2. Duzu a adiema nrenyia ko nwunle ye wɔ ye sunsum nu gyinlabelɛ nwo a? Duzu a ɔyɛle ye wɔ nwo a?\nBƐZƆNENLE Robert la ɛnee ɔtɛnyianle ɛvolɛ 20, noko yeanva nɔhalɛ ne anyebolo zo. Ɔka kɛ: “Meanyɛ ɛtane biala, noko ɛnee me ahonle ɛnle mɔɔ meyɛ la anu. Ɛnee ɔle kɛ asɛɛ me nwo yɛ se wɔ sunsum nu, mekɔ debiezukoalɛ ne amuala, ɔyɛ a meyɛ adekpakyelɛ boavolɛ wɔ ɛvolɛ ne anu. Noko, ɛnee debie bie ɛlɛminli.”\n2 Robert mumua ne annwu nvonleɛ ne kɔkpula kɛ ɔgyale la anzi. Ɔyɛ a, ɔ nee ɔ ye biza bɛ nwo Baebolo nu kpuya. Ɔ ye ze Baebolo ne anu kpalɛ, ɔti ɔkola ɔbua kpuya ne mɔ, noko fane dɔɔnwo ne ala Robert ɛnnwu mɔɔ ɔka a, na ɛnee ɔyɛ ye nyiane. Ɔka kɛ: “Ɛbaha kɛ menze ɛhwee. Mendwenlenle nwolɛ kɛ, ‘Saa mebahola meaboa me ye wɔ sunsum nu a, ɛnee ɔwɔ kɛ meyɛ nwolɛ debie.’” Na Robert yɛle zɔ. Ɔka kɛ: “Menzukoale Baebolo ne too mendele mɔɔ nuhua edwɛkɛ ngakyile ne mɔ abo kile la. Menyianle ndelebɛbo, na mɔɔ hyia kpalɛ la, me nee Gyihova agɔnwolɛvalɛ ne yɛle kpalɛ.”\n3. (a) Duzu a yɛkola yɛsukoa yɛfi Robert edwɛkɛ ne anu a? (b) Ninyɛne titili boni mɔ a yɛbazuzu nwo kɛkala a?\n3 Yɛbahola yɛazukoa debie yɛavi Robert edwɛkɛ ne anu. Bie a yɛlɛ Baebolo ne anu ndelebɛbo bie yɛɛ yɛkɔ debiezukoalɛ dahuu, noko ninyɛne ɛhye mɔ ɛngile kɛ yɛle sunsum nu menli. Anzɛɛ bie a yɛnyi yɛyɛ sunsum nu menli dɛbadɛba, noko saa yɛneɛnlea yɛ nwo nu a yɛbanwu ninyɛne bie mɔ mɔɔ yɛbahola yɛanyia anyuhɔlɛ wɔ nu a. (Fel. 3:16) Amaa yɛahɔ zo yɛanyia anyuhɔlɛ la, yɛbabua kpuya titili nsa wɔ edwɛkɛ ɛhye anu: (1) Duzu a baboa yɛ amaa yɛanwu kɛzi yɛ sunsum nu gyinlabelɛ ne de la ɛ? (2) Duzu a ɔwɔ kɛ yɛyɛ na yɛ nwo ahɔ zo ayɛ se kpalɛ wɔ sunsum nu ɛ? (3) Saa yɛ sunsum nu gyinlabelɛ le kpalɛ a, kɛzi ɔbaboa yɛ alehyenlɛ biala ɛ?\nƆWƆ KƐ YƐNEƐNLEA YƐ NWO NU\n4. Nwane mɔ a folɛdulɛ mɔɔ wɔ Ɛfɛsɛsema 4:23, 24 la fale bɛ nwo a?\n4 Mɔɔ yɛrayɛle Nyamenle azonvolɛ la, yɛyɛle nzenzaleɛ. Nzenzaleɛ ɛhye hanle yɛ ɛbɛlabɔlɛ kɔsɔɔti. Na yeamba awieleɛ wɔ mekɛ mɔɔ bɛzɔnenle yɛ la. Bɛha bɛhile yɛ kɛ yɛhɔ zo yɛyɛ “fofolɛ wɔ tumi ne mɔɔ kile [yɛ] adwenle ne adenle la anu.” (Ɛfɛ. 4:23, 24) Kɛmɔ yɛ muala yɛnli munli la ati, ɔwɔ kɛ yɛkɔ zo yɛyɛ nzenzaleɛ. Menli mɔɔ ɛva ɛvolɛ dɔɔnwo ɛzonle Gyihova bɔbɔ la ɔwɔ nea bɛ sunsum nu gyinlabelɛ ne kpalɛ.—Fel. 3:12, 13.\n5. Kpuya boni mɔ a baboa yɛ amaa yɛanleɛnlea yɛ nwo nu a?\n5 Amaa yɛ sunsum nu gyinlabelɛ ne ayɛ kpalɛ dahuu la, ɔwɔ kɛ yɛneɛnlea yɛ nwo nu. Saa yɛle ngakula o anzɛɛ mgbanyinli o, ɔwɔ kɛ yɛbiza yɛ nwo kpuya ɛhye mɔ: ‘Menwu nzenzaleɛ mɔɔ kile kɛ melɛyɛ sunsum nu sonla ɔ? Melɛbɔ mɔdenle kɛ mebayɛ kɛ Kelaese la ɔ? Duzu a me subane nee mɔɔ meyɛ ye wɔ debiezukoalɛ bo la da ye ali a? Duzu a me adawubɔlɛ maa bɛnwu ye kɛ nwolɛ hyia me wɔ me ɛbɛlabɔlɛ nu a? Duzu a kɛzi mesukoa debie, mesiezie me nwo anzɛɛ meyɛ ye wɔ folɛdulɛ nwo la maa bɛnwu ye wɔ me nwo a? Saa meyia sɔnea a, kɛzi meyɛ me nyɛleɛ ɛ? Mele Kilisienenli mɔɔ yenyi ɔ?’ (Ɛfɛ. 4:13) Saa yɛdwenle kɛzi yɛbabua kpuya ɛhye mɔ la anwo a, ɔbaboa yɛ yeamaa yɛanwu kɛzi yɛ sunsum nu gyinlabelɛ de la.\n6. Amaa yɛanwu kɛzi yɛ sunsum nu gyinlabelɛ ne de la, ɔdwu mekɛ ne bie a duzu a yɛbahyia a?\n6 Amaa yɛanwu kɛzi yɛ sunsum nu gyinlabelɛ ne de la, ɔdwu mekɛ ne bie a yɛbahyia awie mɔ moalɛ. Ɛzoanvolɛ Pɔɔlo hanle kɛ, nwonane nu sonla ɛnde ɔ bo kɛ, kɛzi ɔbɔ ye ɛbɛla la ɛmmaa Nyamenle anye ɛnlie. Noko, sunsum nu sonla te kɛzi Nyamenle nwu ninyɛne la abo. Ɔze kɛ Gyihova anye ɛnlie nwonane afoa nu ninyɛne nzi ɛlilɛ nwo. (1 Kɔl. 2:14-16; 3:1-3) Asafo nu mgbanyima mɔɔ lɛ Kelaese adwenle ne bie la ta nwu sɛkɛlɛneɛ mɔɔ kile kɛ awie ɛlɛbɔ ye ɛbɛla kɛ nwonane nu sonla la na bɛboa ye. Saa bɛtwe yɛ adwenle bɛsie zo a, asoo yɛdie bɛ folɛdulɛ ne yɛto nu na yɛfa yɛyɛ gyima? Saa yɛyɛ zɔ a, ɛnee yɛlɛkile kɛ yɛkulo kɛ yɛ sunsum nu gyinlabelɛ ne yɛ kpalɛ.—Nol. 7:5, 9.\nNYIA SUNSUM NU ANYUHƆLƐ\n7. Duzu ati a Baebolo nu ndelebɛbo ala ɛnrɛmaa yɛnrɛyɛ sunsum nu sonla ɛ?\n7 Kakye kɛ, Baebolo ne anu ndelebɛbo ala ɛnrɛmaa yɛnrɛyɛ sunsum nu sonla. Belemgbunli Sɔlɔmɔn nyianle Gyihova ndenle ne mɔ anwo ndelebɛbo dɔɔnwo. Ye edwɛkɛ rabokale Baebolo ne anwo. Noko awieleɛ bɔkɔɔ ne, yeanli nɔhalɛ yeammaa Gyihova kɛ sunsum nu sonla. (1 Arl. 4:29, 30; 11:4-6) Ɔti, duzu bieko a ɔwɔ kɛ yɛnyia yɛboka Baebolo nu ndelebɛbo nwo a? Ɔwɔ kɛ yɛkɔ zo yɛnyia sunsum nu anyuhɔlɛ. (Kɔl. 2:6, 7) Noko kɛzi yɛbayɛ ye ɛ?\n8, 9. (a) Duzu a baboa yɛ amaa yɛ diedi nu amia ɛ? (b) Duzu ati a yɛsukoa debie na yɛdwenledwenle nwo a? (Nea mɔlebɛbo nvoninli ne.)\n8 Pɔɔlo zele ɛvoya mɔɔ limoa Kilisienema kɛ ‘bɛbɔ mɔdenle bɛnyi sunsum nu.’ (Hib. 6:1) Amaa yɛdayɛ noko yɛava Pɔɔlo folɛdulɛ ne yɛali gyima la, duzu a ɔwɔ kɛ yɛyɛ a? Debie ko mɔɔ anwo hyia la a le kɛ yɛbazukoa “Bɛzie Bɛ Nwo Wɔ Nyamenle Ɛhulolɛ Ne Anu” buluku ne. Buluku zɔhane mɔɔ ɛbazukoa la bamaa wɔanwu kɛzi ɛbava Baebolo ngyinlazo wɔali gyima wɔ wɔ ɛbɛlabɔlɛ nu la. Saa wɔzukoa buluku zɔhane wɔwie dɛba a, ɛbahola wɔazukoa ninyɛne gyɛne mɔɔ bamaa wɔ diedi ne anu amia la ɔ? (Kɔl. 1:23) Asoo ɛfa asɔneyɛlɛ ɛdwenledwenle kɛzi ɛbava mɔɔ ɛlɛsukoa la wɔabɔ wɔ ɛbɛla la anwo?\n9 Kakye kɛ mekɛ mɔɔ yɛlɛsukoa na yɛlɛdwenledwenle nwo la, ɔwɔ kɛ yɛmaa ɔyɛ yɛ bodane kɛ yɛbayɛ mɔɔ sɔ Gyihova anye la na yɛali ye mɛla ne mɔ azo. (Edw. 40:8; 119:97) Mekɛ ko ne ala, ɔwɔ kɛ yɛbɔ mɔdenle kɛ yɛbagyakyi ninyɛne mɔɔ ɔmmaa yɛnnyia anyuhɔlɛ wɔ sunsum nu la.—Tae. 2:11, 12.\n10. Duzu a mgbavolɛ nee mbɛlɛra bahola ayɛ amaa bɛanyia anyuhɔlɛ wɔ sunsum nu a?\n10 Saa ɛle kpavolɛ anzɛɛ bɛlɛra a, asoo wɔva sunsum nu bodane wɔzie ɛ nye zo? Adiema nrenyia bie mɔɔ wɔ Bɛtɛle la ɛva ɛyɛ ye subane kɛ saa ɔkɔ maangyebakyi nyianu a, ɔ nee menli mɔɔ bɛbazɔne bɛ la bali adwelie kolaa na bɛabɔ gyimalilɛ ne abo. Bɛ nuhua dɔɔnwo le mgbavolɛ nee mbɛlɛra. Adiema ne biza bɛ sunsum nu bodane mɔɔ bɛva bɛzie bɛ nye zo la. Bɛ nuhua dɔɔnwo mualɛ kile kɛ bɛze mɔɔ bɛkulo kɛ bɛyɛ bɛsonle Gyihova la—le kɛ dahuu ɛzonlenlɛ gyima ne foa gyɛne mɔɔ bɛbayɛ anzɛɛ bɛazonle wɔ ɛleka mɔɔ bɛhyia Belemgbunlililɛ nolobɔlɛma dɔɔnwo la. Noko, ɔyɛ a bɛ nuhua bie mɔ ɛnnwu mɔɔ bɛka a. Asoo yemɔ bahile kɛ bɛte nganeɛ kɛ ɔngyia kɛ bɛfa sunsum nu bodane bɛsie bɛ nye zo ɔ? Kɛ kpavolɛ anzɛɛ bɛlɛra la, biza ɛ nwo kɛ: ‘Asoo mefa me nwo mewula sunsum nu gyimalilɛ nu ɔluakɛ me awovolɛ anye la kɛ mebayɛ zɔ la ati ɔ? Asoo melɛbikye Nyamenle ɔlua agɔnwolɛvalɛ mɔɔ me nee ye banyia la azo ɔ?’ Nɔhalɛ nu, tɛ mgbavolɛ nee mbɛlɛra angome a bɛtu bɛ folɛ kɛ bɛva sunsum nu bodane bɛzie bɛ nye zo a. Saa yɛnyia bodane zɛhae a ɔbaboa yɛ kɔsɔɔti kɛ Gyihova azonvolɛ la, amaa yɛ sunsum nu gyinlabelɛ ne ayɛ kpalɛ.—Nol. 12:1, 13.\n11. (a) Amaa yɛanyia sunsum nu anyuhɔlɛ kpalɛ la, duzu a ɔwɔ kɛ yɛyɛ a? (b) Baebolo nu neazo boni a yɛbahola yɛazukoa a?\n11 Saa yɛnwu ɛleka mɔɔ ɔwɔ kɛ yɛnyia anyuhɔlɛ wɔ nu la yɛwie a, ɔwɔ kɛ yɛyɛ ninyɛne mɔɔ baboa yɛ amaa yɛanyia anyuhɔlɛ la. Sunsum nu sonla mɔɔ yɛbayɛ la anwo hyia kpalɛ. Nɔhalɛ nu, ɔle ngoane nee ewule edwɛkɛ. (Wlo. 8:6-8) Noko, ɔngile kɛ ɔwɔ kɛ yɛdi munli na yɛahola yɛanyia anyuhɔlɛ wɔ sunsum nu. Gyihova sunsum ne kola boa yɛ ɔmaa yɛyɛ nzenzaleɛ mɔɔ fɛta la. Noko, ɔwɔ kɛ yɛbɔ mɔdenle. Mɔɔ John Barr mɔɔ ɛnee boka Neazo Eku ne anwo ka Luku 13:24 anwo edwɛkɛ mekɛ bie la, ɔhanle kɛ, “Menli dɔɔnwo ɛngola ɔluakɛ bɛmbɔ mɔdenle kpalɛ kɛ bɛbanyi.” Ɔwɔ kɛ yɛyɛ kɛ Gyekɔbo mɔɔ nee anwumabɔvolɛ ne pelele too ɔnyianle nyilalɛ la. (Mɔl. 32:26-28) Baebolo ɛzukoalɛ kola yɛ anyelielɛ, noko ɔnle kɛ yɛmaa yɛ nye da kɛ Baebolo ne bayɛ kɛ nwɔra buluku mɔɔ bɛkenga bɛdielie bɛ nye la. Ɔwɔ kɛ yɛbɔ mɔdenle kɛ yɛbanwu sunsum nu ninyɛne dɔɔnwo mɔɔ baboa yɛ la.\nMɔɔ Ɛyɛ A Ɔbamaa Wɔanyi Sunsum Nu La\nSukoa Nyamenle Edwɛkɛ ne kpalɛ, na dwenledwenle mɔɔ ɛkenga la anwo\nBɔ mɔdenle fa mɔɔ ɛsukoa la di gyima\nMaa sunsum nwuanzanwuanza ne ɛnyia wɔ adwenle nee wɔ ahonle ne azo tumi\nMaa awie mɔ ɛboa wɔ na kile nwolɛ anyezɔlɛ\n12, 13. (a) Duzu a baboa yɛ amaa yɛava Wulomuma 15:5 yɛali gyima ɛ? (b) Kɛzi ɛzoanvolɛ Pita neazo nee ye folɛdulɛ ne baboa yɛ ɛ? (d) Duzu a ɛbahola wɔayɛ amaa wɔanyia anyuhɔlɛ wɔ sunsum nu ɛ? (Nea ɛlɛka, “ Mɔɔ Ɛyɛ A Ɔbamaa Wɔanyi Sunsum Nu La.”)\n12 Mekɛ mɔɔ yɛlɛbɔ mɔdenle kɛ yɛbanyia sunsum nu anyuhɔlɛ la, sunsum nwuanzanwuanza ne bamaa yɛahola yeahakyi yɛ adwenle. Ɔlua sunsum ne moalɛ zo, ngyikyingyikyi yɛbabɔ ɔ bo kɛ yɛdwenle kɛ Kelaese la. (Wlo. 15:5) Bieko, ɔbaboa yɛ yeamaa yɛadu nwonane nu atiakunluwɔzo bo na yɛagyakyi subane biala mɔɔ Nyamenle anye ɛnlie nwo la. (Gal. 5:16, 22, 23) Saa yɛnwu kɛ yɛlɛfa yɛ adwenle yɛazie nwonane afoa nu ninyɛne anzɛɛ anyelielɛ zo a, ɔnle kɛ yɛ sa nu to. Ɔwɔ kɛ yɛkɔ zo yɛsɛlɛ Gyihova kɛ ɔboa yɛ ɔmaa yɛdwenle ninyɛne mɔɔ le kpalɛ la anwo. (Luku 11:13) Kakye ɛzoanvolɛ Pita. Fane dɔɔnwo ne ala, yeanyɛ ye debie kɛ sunsum nu sonla. (Mat. 16:22, 23; Luku 22:34, 54-62; Gal. 2:11-14) Noko yeammaa ɔ sa nu ando. Ngyikyingyikyi, ɔlua Gyihova moalɛ zo, Pita nyianle Kelaese adwenle ne bie. Yɛbahola yɛayɛ zɔ.\n13 Nɔhalɛ nu, nzinlii, Pita diedianle ninyɛne titili bie mɔ mɔɔ yɛbahola yɛayɛ nwolɛ gyima la. (Kenga 2 Pita 1:5-8.) Mekɛ mɔɔ yɛlɛbɔ “mɔdenle biala” kɛ yɛbanyia subane le kɛ bɛnwozohomolɛ, abotane, mediema ɛlɔlɛ la ɔbaboa yɛ yeamaa yɛahɔ zo yɛanyia anyuhɔlɛ kɛ sunsum nu menli. Duzu ati a ɛmbiza ɛ nwo dahuu kɛ, ‘Duzu a mebahola meayɛ nwolɛ gyima ɛnɛ, amaa meanyia anyuhɔlɛ wɔ sunsum nu ɛ?’\nFA BAEBOLO NGYINLAZO YƐ GYIMA DAHUU\n14. Saa yɛyɛ sunsum nu menli a, kɛzi ɔbaha yɛ ɛbɛlabɔlɛ ɛ?\n14 Saa yɛnyia Kelaese adwenle ne bie a, ɔbaha yɛ ɛdendɛlɛ nee yɛ nyɛleɛ wɔ gyima anzɛɛ sukulu nu yɛɛ kpɔkɛ mɔɔ yɛsi ye alehyenlɛ biala la. Kpɔkɛzilɛ zɔhane mɔ bahile kɛ yɛkulo kɛ yɛtoa Kelaese. Kɛ sunsum nu menli la, yɛngulo kɛ debie biala sɛkye agɔnwolɛvalɛ mɔɔ yɛ nee yɛ anwuma Selɛ ne lɛ la. Saa yɛyia sɔnea ngakyile a, yɛ subane mɔɔ le kɛ Kelaese ɛdeɛ ne la bamaa yɛakpo bɛ. Saa yɛlɛsi kpɔkɛ bie a, yɛbagyinla na yɛabiza yɛ nwo kpuya ɛhye mɔ: ‘Baebolo ngyinlazo boni mɔ a baboa me amaa meazi kpɔkɛ a? Duzu a anrɛɛ Kelaese bayɛ wɔ tɛnlabelɛ ɛhye anu a? Kpɔkɛzilɛ boni a bazɔ Gyihova anye a?’ Amaa yɛatete yɛ nwo na yɛadwenle wɔ adenle ɛhye azo la, bɛmaa yɛva tɛnlabelɛ ɛhye mɔ kɛ neazo. Wɔ neazo ko biala anu, yɛbanwu Ngɛlɛlera ne anu ngyinlazo mɔɔ baboa yɛ amaa yɛazi kpɔkɛ kpalɛ la.\n15, 16. Maa kɛzi Kelaese adwenle mɔɔ yɛbanyia ye la bamaa yɛazi (a) awie mɔɔ yɛkulo kɛ yɛgya ye nee (b) yɛ agɔnwolɛvalɛ nwo kpɔkɛ la.\n15 Awie mɔɔ ɛkulo kɛ ɛgya ye la. Ngɛlɛlera ne anu ngyinlazo ne wɔ 2 Kɔlentema 6:14, 15. (Kenga.) Pɔɔlo edwɛkɛ ne kile kɛ agɔnwolɛvalɛ biala ɛnle sunsum nu sonla nee nwonane nu sonla avinli. Kɛzi ɛhye fale awie mɔɔ ɛkulo kɛ ɛgya ye la anwo ɛ?\n16 Agɔnwolɛvalɛ. Yɛ Ngɛlɛlera ne anu ngyinlazo ne mɔɔ wɔ 1 Kɔlentema 15:33 la nzonlɛ. (Kenga.) Sunsum nu sonla nee menli mɔɔ bahola azɛkye ye sunsum nu gyinlabelɛ ne la ɛnrɛdu. Dwenle kɛzi ɛbahola wɔava ngyinlazo ɛhye wɔali gyima wɔ tɛnlabelɛ ngakyile nu la anwo. Kɛ neazo la, kɛzi ɛhye fale Yintanɛte zo agɔnwolɛvalɛ nwo ɛ? Anzɛɛ saa menli mɔɔ ɛnze bɛ la to ɛsalɛ fɛlɛ wɔ kɛ ɛmaa bɛli nwɔhoa wɔ Yintanɛte ne azo a, duzu a ɔwɔ kɛ ɛyɛ a?\nMe kpɔkɛzilɛ bamaa meanyia sunsum nu anyuhɔlɛ ɔ? (Nea ɛdendɛkpunli 17)\n17-19. Saa ɛle sunsum nu sonla a, kɛzi ɔbaboa wɔ yeamaa (a) wɔakpo ninyɛne mɔɔ nvasoɛ ɛnle zo la ɛ? (b) wɔava bodane wɔazie ɛ nye zo ɛ? (d) wɔali butule nwo gyima ɛ?\n17 Gyimalilɛ ngakyile mɔɔ ɔmmaa bɛnyia anyuhɔlɛ wɔ sunsum nu. Kɔkɔbɔlɛ ne wɔ Pɔɔlo edwɛkɛ mɔɔ ɔhɛlɛle ɔ mediema Kilisienema la anu. (Kenga Hibuluma 6:1.) Duzu a le “gyima funli” mɔɔ ɔwɔ kɛ yɛtwe yɛ nwo yɛfi nwo a? Ɛhye mɔ a le gyimalilɛ ngakyile mɔɔ nvasoɛ ɛnle zo mɔɔ bɛmmaa yɛnnyia anyuhɔlɛ wɔ sunsum nu la. Ngyinlazo ɛhye bahola aboa yɛ amaa yɛabua kpuya ngakyile mɔɔ yɛbiza yɛ nwo wɔ ɛbɛlabɔlɛ nu le kɛ: ‘Asoo nvasoɛ wɔ gyimayɛlɛ ɛhye azo anzɛɛ nvasoɛ ɛnle zo? Asoo ɔwɔ kɛ mefa me nwo mewula gyima ɛhye anu? Duzu ati a ɔnle kɛ mefa me nwo mewula eku bie mɔɔ bɛlɛbɔ mɔdenle kɛ bɛbamaa ewiade tɛnlabelɛ ne ayɛ kpalɛ la anu ɛ?’\nMe kpɔkɛzilɛ bamaa meava sunsum nu bodane ngakyile meazie me nye zo ɔ? (Nea ɛdendɛkpunli 18)\n18 Sunsum nu bodane ngakyile. Bodane mɔɔ ɔwɔ kɛ yɛfa yɛsie yɛ nye zo la anwo folɛdulɛ kpalɛ wɔ Gyisɛse Boka Zo Ɛdendɛlɛ ne anu. (Mat. 6:33) Sunsum nu sonla fa sunsum nu bodane sie ɔ nye zo. Yɛkakye ngyinlazo ɛhye a, ɔbaboa yɛ amaa yɛabua kpuya le kɛ: ‘Saa mewie sukunwiɔ a, ɔwɔ kɛ mekɔ Yunivɛsiti ɔ? Asoo ɔwɔ kɛ medie gyima bie meto nu ɔ?’\nMe kpɔkɛzilɛ bamaa meakpondɛ anzodwolɛ’ ɔ? (Nea ɛdendɛkpunli 19)\n19 Butule. Kɛzi folɛ mɔɔ Pɔɔlo dule Wulomu asafo ne la boa yɛ ɔmaa yɛdi butule nwo gyima ɛ? (Wlo. 12:18) Kɛ Kelaese ɛdoavolɛma la, yɛbɔ mɔdenle kɛ yɛ nee “menli kɔsɔɔti [kɛdɛnla] anzodwolɛ nu.” Saa awie fa butule toa yɛ a, kɛzi yɛyɛ yɛ nyɛleɛ ɛ? Ɔyɛ se kɛ yɛbala ndelebɛbo ali, anzɛɛ bɛze yɛ kɛ yɛle menli mɔɔ “bɛkpondɛ anzodwolɛ” ɔ?—Gye. 3:18.\n20. Kɛmɔti a ɛkulo kɛ ɛnyia anyuhɔlɛ wɔ sunsum nu a?\n20 Ɛhye mɔ le neazo ekyii mɔɔ kile kɛ Baebolo nu neazo bahola aboa yɛ amaa yɛazi kpɔkɛ mɔɔ kile kɛ Nyamenle sunsum ne a kile yɛ adenle la. Saa yɛle sunsum nu menli a, ɔbamaa yɛ nye alie dahuu na yɛ kunlu adwo yɛ nwo. Robert mɔɔ yɛhanle ɔ nwo edwɛkɛ wɔ mɔlebɛbo ne la ka kɛ: “Mɔɔ me nee Gyihova nyianle agɔnwolɛvalɛ kpalɛ la, menyɛle kunli nee selɛ kpalɛ. Me kunlu dwole me nwo yɛɛ me nye liele.” Saa yɛfa yɛsie yɛ nye zo kɛ yɛbanyia anyuhɔlɛ wɔ sunsum nu a, yɛbanyia nyilalɛ ko ne ala bie. Kɛ sunsum nu menli la, yɛbanyia ɛbɛlabɔlɛ mɔɔ yɛ ahunlundwolɛ kɛkala yɛɛ “nɔhalɛ ngoane ne” mɔɔ bara la.—1 Tim. 6:19.\nFa nwa awie Fa nwa awie Nyia Anyuhɔlɛ Kɛ Sunsum Nu Sonla!